
I. COORDONATE ALE POLITICII INTERNAŢIONALE ŞI EUROPENE ÎN DOMENIUL SĂNĂTĂŢII
Conform unei definiţii recent adoptate în cadrul Organizaţiei Mondiale a Sănătăţii, sistemul de sănătate cuprinde ansamblul organismelor, instituţiilor şi resurselor sectorului public şi ale sistemului privat, mandatate să îmbunătăţească, să menţină sau să restabilească sănătatea. Sistemele de sănătate includ, totodată, serviciile acordate persoanelor, serviciile către populaţie şi activităţile ce influenţează politicile şi acţiunile din alte sectoare care pun în acţiune factori sociali, de mediu şi economici care determină sănătatea
. Conform unei definiţii largi, sistemele de sănătate depăşesc cadrul serviciilor de sănătate şi includ, de asemenea, prevenirea maladiilor, promovarea sănătăţii şi eforturile de a mobiliza alte sectoare în rezolvarea problemor de sănătate. În acest context, devine esenţială crearea unor sisteme de sănătate eficiente, capabile a fi performante. Unul din obiectivele majore este acela de a investi în sistemul de sănătate şi de a sprijini investiţiile multisectoriale care influenţează sănătatea. Organizaţia Mondială a Sănătăţii consideră sănătatea un element determinant al stării societăţii, cu efecte asupra dezvoltării economice, competitivităţii şi productivităţii şi apreciază că a investi în sănătate înseamnă a investi în dezvoltarea umană, în binele social şi în prosperitate. 
În ultima perioadă, pe plan mondial s-au produs schimbări importante ale  sistemelor de sănătate, schimbări care au urmărit, în principal, eliminarea unor disfuncţionalităţi apărute, precum creşterea cheltuielilor pentru sănătate, fără ameliorarea substanţială a stării de sănătate, insuficienta acoperire a populaţiei cu servicii, absenţa unor mecanisme eficiente de asigurare a calităţii, managementul activităţii în cadrul instituţiilor de sănătate, ineficienţa managerială etc. 

Procesul de reformare a sistemelor de acordare a îngrijirilor de sănătate (SIS) a fost generat atât de nemulţumirile contribuabililor (utilizatorilor), a medicilor, a instituţiilor sanitare (a furnizorilor de îngrijiri), cât şi a autorităţilor publice. Specialiştii consideră că un Sistem de Îngrijiri de Sănătate (SIS) corespunzător  trebuie să îndeplinească  anumite condiţii necesare precum: acoperirea generală a populaţiei cu servicii de sănătate; accesibilitatea serviciilor;  adaptarea lor  la  nevoile populaţiei; respectarea principiului echităţii; oferirea posibilităţii de a alege; asigurarea eficacităţii şi a unei înalte eficienţe; acceptabilitatea socială largă; asumarea responsabilităţii statului faţă de sănătatea publică
. Pentru a răspunde acestor criterii, toate sistemele de sănătate au cunoscut  un amplu proces de reformă, fiind supuse modificărilor cerute de nevoile practicii medicale, ale societăţilor şi ale resurselor financiare disponibile.

În anul 1984, Comitetul regional OMS pentru Europa a adoptat strategia “Sănătate pentru toţi”, strategie care a cuprins obiective până în anul 2000. În Europa, reformele au fost subordonate principiilor ce au guvernat politica europeană elaborată în acord cu Organizaţia Mondială a Sănătăţii: a) respectarea egalităţii şanselor; b) eticii acţiunilor de politică sanitară; c) participarea activă a populaţiei; d) promovarea sănătăţii şi a politicii de prevenire a bolilor; e) acordarea priorităţii îngrijirilor primare de sănătate; f) promovarea acţiunilor intersectoriale; g) extinderea cooperării internaţionale.    

La nivel mondial se apreciază că sistemele de sănătate din Europa sunt interconectate şi de aceea este nevoie de o abordare coerentă, coordonată, a funcţionării lor. În documentele Organizaţiei Mondiale a Sănătăţii se apreciază că în Europa nu s-a conturat o strategie ideală, unică, de finanţare a sănătăţii, existând diferite „modele” de finanţare. În timp, diferenţele dintre aceste modele s-au estompat, fiecare stat aplicând combinaţii de soluţii de colectare a surselor financiare, în funcţie de nevoi, de contextul istoric, fiscal, demografic, ca şi de unele priorităţi sociale ale statelor europene. Conform orientărilor generale, promovate la nivel internaţional, formulele de finanţare ar trebui să facă posibilă redistribuirea resurselor, pentru a răspunde nevoilor de sănătate, pentru a depăşi obstacolele de ordin financiar, pentru a utiliza serviciile necesare şi pentru a proteja sistemele de riscuri financiare, utilizând formule fiscale responsabile. Modurile de finanţare ar trebui să includă măsuri menite a stimula organizarea eficientă şi furnizarea serviciilor de sănătate, să lege finanţarea prestatorilor de servicii de performanţă şi de nevoile populaţiei, să promoveze responsabilitatea şi transparenţa în utilizarea fondurilor. Conform documentelor, în alocarea resurselor trebuie să se stabilească un echilibru corect între serviciile de sănătate, prevenirea maladiilor şi promovarea sănătăţii, răspunzând nevoilor de sănătate actuale şi viitoare.

Raportul din anul 2009 al Organizaţiei Mondiale a Sănătăţii
 asupra sănătăţii în Europa a prezentat principalii indicatori ai sănătăţii publice în ultimii patru ani, provocările viitoare, principalele reforme întreprinse de statele europene pentru ameliorarea celor patru funcţii fundamentale ale sistemelor de sănătate: prestarea de servicii, obţinerea resurselor, finanţarea şi conducerea (ceea ce, în limbaj de specialitate, se numeşte stewardship).
Principalele obiective ale reformelor au fost legate de îmbunătăţirea performanţei sistemelor de sănătate naţionale, astfel încât ele să asigure o îngrijire axată pe pacient şi servicii de înaltă calitate.
Politica comunitară europeană în domeniul sănătăţii publice, elaborată în cadrul Uniunii Europene, completează politicile naţionale ale statelor membre, corespunde obligaţiilor ce revin statelor în acest domeniu, în virtutea Tratatelor europene; abordează probleme comune precum ameninţările transfrontaliere la adresa sănătăţii, libera circulaţie a pacienţilor şi a personalului medical
. 
Domeniul sănătăţii a fost introdus în Tratatele europene odată cu intrarea în vigoare a Actului Unic din 1987, abordare confirmată apoi de Tratatul de la Maastricht (1992) şi dezvoltată în articolul 152 al Tratatului de la Amsterdam din 1997. 

Strategia europeană în domeniul sănătăţii, elaborată în mai 2000, a definit pentru prima dată politica comunitară în acest domeniu. Pe data de 23 octombrie 2007 a fost elaborată strategia pentru perioada 2008-2013, strategie intitulată „Împreună pentru sănătate”. Strategia a redefinit, la nivel european, principiile, principalele teme în domeniul sănătăţii şi Programele de Acţiune de punere în aplicare a acesteia, Programele-cadru asigurând finanţarea acestor politici.

Cartea Albă referitoare la strategia pentru sănătatea europeană a oferit informaţiile legate de politica de sănătate şi de aplicarea acesteia de către statele membre.

În anul 2002, Consiliul European de la Lisabona a propus modernizarea modelului social european, astfel încât să asigure servicii de sănătate de calitate, propunându-se, de asemenea, reformarea acestora, Consiliul de la Barcelona a stabilit principiile acestor reforme: accesibilitate pentru toţi, o înaltă calitate a serviciilor, asigurarea unei viabilităţi financiare pe termen lung.

Programul de Acţiune comunitară în domeniul sănătăţii pentru perioada 2008-2013
 a propus asigurarea securităţii sănătăţii pentru cetăţenii europeni, promovarea sănătăţii şi reducerea inegalităţilor în acest domeniu. Referitor la mecanismele de finanţare la nivel european, Programul a propus cooperarea între organizaţiile care promovează obiectivele politicii europene şi utilizarea unor soluţii variate de finanţare.
Menţinerea viabilităţii sistemelor de sănătate a fost o preocupare permanentă a UE şi s-au realizat, în acest scop, schimburi de informaţii şi de bune practici între statele membre pe probleme de finanţare, incluse în Cadrul comunitar al serviciilor de sănătate
. Exigenţele bunei guvernări de tip european au impus raţionalizarea şi simplificarea structurilor existente, respectând criteriile eficacităţii, transparenţei şi coerenţei.
Conform principiului subsidiarităţii, statele membre au responsabilitatea protejării şi îmbunătăţirii sănătăţii cetăţenilor lor, şi le revine misiunea de a lua deciziile referitoare la organizarea şi prestarea serviciilor medicale şi de sănătate. Statele membre ale UE au tradiţii socio-culturale diverse, dar se confruntă cu provocări comune în domeniul sănătăţii, precum îmbătrânirea demografică, costul în creştere al serviciilor şi al tehnologiilor medicale, schimbări rapide ale pieţei muncii, un deficit de finanţare corelat cu nevoia garantării unui acces larg la serviciile de îngrijire a sănătăţii.
În acest context, majoritatea statelor membre au angajat reforme ale sistemelor de sănătate, mai ales ale sistemelor  de asigurări pentru sănătate, încercând să concilieze obiective contradictorii: asigurarea calităţii, eficacităţii şi egalităţii îngrijirii, cu păstrarea viabilităţii sistemelor, în condiţiile existenţei unor restricţii bugetare din ce în ce mai accentuate
.
Începând  din anii ’70, deficitele sistemelor finanţate de asigurările pentru boală, penuria ofertei serviciilor de sănătate, au fost problemele majore cu care s-au confruntat sistemele de sănătate europene.
La nivel naţional, soluţiile propuse au luat forme diverse, combinând introducerea mecanismelor concurenţiale, diminuarea gradului de încărcare şi o descentralizare din ce în ce mai puternică.
Încă din aprilie 2004, Comisia Europeană a recomandat o colaborare mai strânsă între statele membre în domeniul modernizării sistemelor de sănătate, conform metodei deschise de coordonare.

Obiectivele reformelor sistemelor de sănătate din Europa au fost legate de: echilibrarea alocării resurselor financiare (teritorial şi între categorii de servicii) şi controlul costurilor;  reducerea inechităţilor între oferte şi accesul la servicii; îmbunătăţirea relaţiei cu furnizorii şi utilizatorii de servicii de sănătate; ameliorarea eficacităţii şi impactului SIS asupra stării de sănătate (prin indicatori output şi outcome); reducerea utilizării inadecvate a tehnologiilor moderne; corectarea stimulării inadecvate a consumului medical; introducerea competiţiei controlate (între furnizorii publici şi/sau privaţi, organizaţii de asigurări etc.); separarea furnizorilor de servicii (medici, spitale) de cumpărători;  stabilirea unor relaţii contractuale între furnizorii şi cumpărătorii de servicii; plata medicilor şi a instituţiilor pe baza unor criterii de performanţă; introducerea unor mecanisme de asigurare a calităţii îngrijirilor de sănătate; introducerea metodelor manageriale moderne în conducerea serviciilor de sănătate; descentralizarea SIS prin deconcentrare, devoluţie şi delegarea autorităţii. 
În contextul actual, sunt necesare planificarea şi investiţiile pe termen lung, pentru a răspunde schimbărilor în domeniul serviciilor de sănătate şi noilor modele de organizare sanitară.

II. PRINCIPALELE MODELE EUROPENE DE ORGANIZARE ŞI FINANŢARE A SISTEMELOR DE SĂNĂTATE

Modurile de finanţare şi de organizare a sistemelor de sănătate au variat în ţările Uniunii Europene, însă au urmat, în principiu, patru modele: tip Bismarck, modelul asigurărilor sociale (Germania, Austria, Belgia, Luxemburg şi Olanda) sau Sistemul Naţional de Sănătate tip Beveridge (Marea Britanie, Spania, Danemarca, Suedia şi Finlanda), modelul centralizat de asigurări de sănătate tip Semasko și sistemul privat de asigurări de sănătate cum era cel din Statele Unite ale Americii. În Grecia, Franţa, Irlanda, Italia şi Portugalia, de exemplu, este folosit un sistem mixt, plasat între modelul Bismarck şi cel de tip Beveridge.      
1.  Modelul Serviciului Naţional de Sănătate (S.N.S.), tip Beveridge, a fost elaborat de britanici, funcţionând în Danemarca, Finlanda, Islanda, Norvegia, Suedia, Grecia, Italia, Portugalia, Spania, Anglia. 
 Acest model are următoarele caracteristici:
- sursa de finanţare o constituie taxele generale;
- sistemul este controlat de guvern;
- sistemul dispune de buget de stat;
- exista şi un sector privat;
- acces liber la servicii pentru toţi cetăţenii;
- acoperire generală a populaţiei cu servicii de sănătate;
- conducere prin autorităţile de stat;
- medicii sunt salariaţi sau plătiţi în funcţie de numărul pacienţilor înscrişi pe listele lor (capitaţie);
- se practică o co-plată a unor părţi din costul unor prestaţii.
Avantaje:
- impact pozitiv asupra stării de sănătate.

Dezavantaje:
- liste lungi de aşteptare pentru anumite acte medicale;
- medicii sunt lipsiţi de stimulente;
- rol mare al birocraţiei.
              2. Sistemul de Asigurari Sociale de Sanatate (S.A.S.), tip Bismarck, funcţionează în ţări ca Austria, Franţa, Olanda, Germania, Belgia. Resursele financiare sunt, în principal, reprezentate de contribuţiile obligatorii plătite de angajaţi şi angajatori. De asemenea, există resurse care provin din subvenţii de la bugetul de stat (local sau naţional) sau alte tipuri de subvenţii. Instituţiile care administrează fondurile de asigurări sunt nonprofit. Gestionarea şi folosirea fondurilor de asigurări sunt făcute la nivel naţional şi prin direcţii locale.

Caracteristicile acestui model sunt:

- sistemul este finanţat, în general, din contribuţia obligatorie a salariaţilor şi patronilor (cotizaţii), în functie de venit şi din taxe generale;
- are o acoperire largă, dar nu totală (ramânând neasigurate persoanele care nu lucrează);
- gestionarea fondurilor se realizează prin agenţii;
- agenţiile contractează cu spitalele şi medicii de familie sau medicii generalişti serviciile ce urmează a fi oferite asiguraţilor;
- contractele cu practicienii au la bază taxa/serviciu, taxa/prestaţie, iar relaţia cu spitalele are la bază bugetele globale. 

Avantaje:

- performanţe medicale relativ înalte.

Dezavantaje:
- produc cele mai mari cheltuieli din Europa;
- costurile administrării sale sunt Mari;
- generează consum indus ridicat, cu posibilitatea apariţiei unor fenomene perverse, cum ar fi: riscul moral (la un serviciu al cărui preţ este zero, cererea depăşeşte totdeauna oferta); selecţia adversă (se refuză asigurarea grupurilor costisitoare prin volum înalt al consumului sau costul ridicat al prestaţiilor).
3. Sistemul Centralizat de Stat (S.C.S.), care a funcţionat în ţările Europei Centrale şi de Est, avea următoarele caracteristici:

- finanţare de la bugetul de stat;
- controlat de stat prin sistemul de planificare centralizată;
- statul are monopolul serviciilor de sănătate care sunt proprietatea sa;
- personal sanitar salariat (funcţionari);
- accesul populaţiei la serviciile de sănătate;
- nu exista sector privat.

Avantaje:
- acces general la servicii.

Dezavantaje:
- lipsit de initiativă şi competiţie;
- birocratizează activitatea medicală;
- subfinanţat;
- ineficient;
- neperformant;
- impact redus asupra stării de sănătate.


              Studiile au arătat că experienţa tranziţiei acestor sisteme la standardele sistemelor europene de sănătate a fost dificilă, a avut forme diverse de manifestare, a fost costisitoare şi de durată. Aceste reforme s-au produs în concordanţă cu schimbările de fond ce au avut loc în sistemele economice şi sociale naţionale din ţările aflate în tranziţie. Din punct de vedere financiar, în aceste sisteme s-au manifestat lipsuri şi distorsiuni financiare: subfinanţare, ineficienţă internă, practici bugetare birocratice, cheltuieli greşit orientate, dificultăţi în transformarea sectorului de finanţare; o formare, utilizare şi o distribuire inadecvată a personalului sanitar; dezvoltarea necontrolată a sectorului medicinei private. Priorităţile reformelor realizate în aceste ţări au fost: descentralizarea; modificarea metodelor de planificare şi gestionare; menţinerea unei largi accesibilităţi; dezvoltarea serviciilor de sănătate comunitare; dezvoltarea serviciilor preventive; îmbunătăţirea sistemului de formare a personalului din domeniul sănătăţii. Conform studiilor specialiştilor, criteriile de apreciere a reformelor sistemelor de sănătate sunt: coerenţa; universalitatea asigurării serviciilor; caracterul cuprinzător al acestora; limitarea costurilor cu menţinerea calităţii îngrijirilor de sănătate; un raport echilibrat plată/contribuţie; motivarea pozitivă a medicilor şi utilizatorilor.
În prezent se constată convergenţa reformelor SIS din ţările europene spre modele mixte, cu mecanisme de reglare efectivă prin control public şi "piaţă controlată". Acest fenomen a implicat introducerea unor elemente de reglare în acord cu legile pieţei (reglare liberă), în Sistemul Naţional de Stat de “tip britanic”, şi a unor mecanisme de control guvernamental sau administrativ în Sistemul Asigurărilor Sociale de “tip germanic”.

              În toate ţările UE, guvernele sunt implicate în finanţarea îngrijirii medicale, cele mai multe state membre folosind un sistem combinat între contribuţiile la asigurările sociale şi finanţarea guvernamentală directă a sănătăţii. Mecanismele prin care sunt generate şi alocate fonduri în sistemele de sănătate europene sunt deosebit de complexe şi diferă de la o ţară la alta. 


În Europa, fondurile provin, în principal, de la populaţie (persoane sau corporaţii), pe când mecanismele de colectare includ taxe, contribuţii la asigurările sociale, prime de asigurare privată, economii ale populaţiei, plăţi făcute direct de pacienţi („din buzunar”), donaţii, împrumuturi, granturi. Agenţii colectori pot fi publici sau privaţi (agenţi for-profit sau non-profit), iar taxele pot fi directe (plătite individual, de familii, firme) sau indirecte (tranzacţii). Taxele sunt colectate de guvern, în timp ce contribuţiile obligatorii la asigurări sunt colectate de un agent independent sau semi-independent. Contribuţiile la asigurările sociale de sănătate sunt plătite atât de angajator cât şi de angajat, iar nivelul lor depinde, de obicei, de venit.

Ratele de contribuţii variază între ţările europene, de la 14–13,5% la min. 6–7% din venit. În cele mai multe state membre UE, distribuţia între angajat şi angajator este semnificativ în favoarea angajatului; angajatorul plăteşte între 70–90% din contribuţie. Cu toate acestea, în ţări ca România, Austria şi Belgia distribuţia angajat/angajator este aproape egală. În Belgia, Franţa, Olanda, Austria, rata de contribuţie nu variază în funcţie de tipul de Fond de Asigurare. Există limite superioare ale contribuţiilor în Germania, Austria, Olanda, dar nu şi în Belgia şi Franţa. Belgia, Franţa şi Olanda impun plata unor contribuţii suplimentare; populaţia plăteşte prime de asigurare pe persoană, independente de venituri (sumă mică în Belgia, dar 180 € pe lună în Olanda). În scopul dezvoltării bazei de finanţare, în Franţa, partea care revenea angajatului a fost înlocuită cu o contribuţie socială generală care nu se bazează pe salarii.               
De regulă, în ţările UE asigurările voluntare de sănătate oferă o acoperire suplimentară pentru servicii neacoperite parţial sau integral de cele sociale. Pe de altă parte, acestea pot să ofere şi un acces mai rapid la servicii şi o ofertă mai diversificată. Distincţia între asigurările complementare şi cele suplimentare nu este foarte clară. În Uniunea Europeană, nu este foarte dezvoltată o piaţă a asigurărilor de sănătate voluntare, capabilă să acopere co-plăţile, cu excepţia Franţei, dar o parte însemnată a populaţiei din Austria, Belgia, Franţa, Irlanda, Spania şi Portugalia beneficiază de ele pentru costurile îngrijirii în ambulatoriu. Acest tip de asigurări poate să includă o mare parte din costurile pentru îngrijirea primară, pentru medicamente, analize, consultare specialişti, pentru transport şi pentru maternitate. 

Asigurările private nu joacă un rol important în ţările Uniunii Europene, cum se întâmplă în SUA, Australia sau Elveţia. În Europa, rolul jucat de asigurările private diferă mult de la o ţară la alta, însă, în general, acestea reprezintă mai degrabă un supliment decât un substituent al sistemului principal de sănătate
. În toate ţările europene, cu excepţia Franţei şi Olandei, cheltuielile private sunt reprezentate mai mult de plăţile făcute direct de pacienţi, „direct din buzunar”, decât de asigurările private.
În ţările Uniunii Europene, cheltuielile pentru sănătate includ plata unor servicii medicale (de prevenţie şi curative), de planning familial, de nutriţie, a ajutorului medical de urgenţă. Cheltuielile din sistemul public de sănătate (măsurate în procente din PIB) includ cheltuieli guvernamentale (centrale şi locale), bugete, împrumuturi externe şi granturi (inclusiv donaţii din partea agenţiilor internaţionale şi organizaţiilor nonguvernamentale) şi fondurile asigurărilor obligatorii de sănătate.


Referitor la relaţiile economice ce se stabilesc în sistemul acordării îngrijirilor de sănătate, un interes deosebit îl prezintă relaţiile dintre furnizorii de servicii, utilizatori şi “terţul plătitor” (fondul de asigurări, case de asigurări, administraţia sanitară de stat). În termeni de costuri totale este recunoscut faptul că sistemele de asigurări sociale (tip Bismark) se axează mai mult pe gama serviciilor oferite pacienţilor şi pe recunoaşterea profesională, însă nu realizează un bun control al costurilor, riscând, de asemenea, o supraofertare a îngrijirii. Pe de altă parte, sistemele naţionale de sănătate (Beveridge) sunt mai eficiente în ceea ce priveşte managementul costurilor, dar nu acoperă prea multe pachete de servicii de îngrijire medicală.



Sistemele de sănătate europene, ca peste tot în lume, sunt mari consumatoare de resurse, în ultimii 30 de ani înregistrându-se o creştere continuă a nivelului resurselor necesare, creştere datorată, în principal: îmbătrânirii populaţiei, descoperirii de medicamente mai eficiente şi de tehnologii mai avansate, dar şi mai costisitoare, creşterii numărului persoanelor care beneficiază de asistenţă medicală. 


Datele indică o creştere a nivelului cheltuielilor pentru sănătate, în anii 2000, în comparaţie cu anii ’90
. Cu toate că nivelurile bugetelor destinate acţiunilor cu caracter social au cunoscut o stagnare, după o perioadă de creştere rapidă în anii ’60 şi ’70, cheltuielile pentru sănătate au continuat să crească şi de-a lungul anilor ’80. Abia în anii ’90 cheltuielile pentru sănătate, ca procent din PIB, au rămas la acelaşi nivel în ţările UE, dar în Germania, Olanda şi Marea Britanie cheltuielile publice au crescut mai rapid decât cheltuielile totale. 

În acest context, una din problemele actuale ale sistemelor de sănătate europene este susţinerea financiară a acestora, considerându-se că ea poate fi îmbunătăţită printr-o serie de măsuri: limitarea accesului la servicii, reducerea calităţii serviciilor sau creşterea ponderii finanţării private (care, la rândul său, are consecinţe ce ţin de limitarea accesului la servicii). 


Din perspectiva protecţiei sociale, cel mai indicat mod de îmbunătăţire a susţinerii financiare este creşterea eficienţei sistemului de sănătate: eficientizarea se referă la scăderea costurilor, menţinând la aceleaşi niveluri cantitatea şi calitatea, realizată prin prevenirea supraconsumului (care poate fi legat de supraaprovizionare) de servicii medicale şi prin alocarea de suficiente resurse destinate programelor de prevenţie şi celor de menţinere a sănătăţii, cu scopul reducerii unor potenţiale cheltuieli.

Sistemele de sănătate în ţarile nordice 


Ţările nordice (Finlanda, Suedia, Danemarca, Norvegia şi Islanda, cărora li se adaugă teritoriile Groenlandei, Insulelor Feroe şi Aland) sunt recunoscute pentru abordarea similară a politicilor sociale şi în particular pentru rolul central acordat statului în formularea politicilor de asistenţa socială şi de bunăstare a populaţiei. Deşi apar diferenţe specifice în cazul fiecăreia dintre ţări, pot fi descrise caracteristi asemenătoare în privinţa sistemelor de sănătate practicate în ţările nordice precum: accesul liber şi egal la serviciile medicale, aplicarea unui sistem de impozitare ridicat, spitale aflate în proprietatea statului şi descentralizarea serviciile de sănătate.


Începând cu anii 1980, Norvegia, Danemarca, Suedia şi Finlanda au implementat schimbări majore în cadrul sistemelor de sănătate. A fost introdus un nou management public (“new management public” – NPM), prin intermendiul căruia s-a mizat pe regândirea organizării sistemului public de sănătate şi a managementului acestuia. În cadrul unui studiu recent publicat privind sistemele de sănătate din ţările nordice (2009)
, sunt luaţi în considerare cinci mari factori determinanţi în stabilirea modificărilor structural-instituţionale din cadrul sistemelor de sănătate: rolul statului şi al pieţei libere, descentralizarea, drepturile pacienţilor, rolul sănătăţii publice precum şi tipul de finanţare al sistemului de sănătate.
Problema costurilor mari de administrare a spitalelor precum şi numărul crescut de pacienţi a determinat printre altele introducerea listelor de aşteptare în cazul pacienţilor precum şi posibilitatea acestora de a-şi alege în mod liber spitalul sau schema de finanţare.


În consecinţă, în anii ’90, rolul pacienţilor în cadrul sistemelor de sănătate din ţările nordice s-a transformat dintr-un pasiv într-unul activ. Pacientul îşi poate alege medicul generalist în cadrul sistemului de îngrijire primară, schema de îngrijire primară a sănătăţii (ex. Danemarca), poate opta pentru un tratament într-o clinică din străinatate în cazul depăşirii termenului de aşteptare pentru efectuarea unei proceduri medicale etc. Sistemele de îngrijire focusate pe pacienţi sunt implementate la nivelul serviciilor sociale municipale şi a celor spitaliceşti prin intermediul programelor de prevenire a bolilor şi de acordare a tratamentului corespunzător precum şi prin serviciile de monitorizare şi dezvoltare.



Un alt factor important în cadrul sistemelor de sănătate specifice ţărilor nordice îl reprezintă descentralizarea structurilor administrative. În toate cele patru ţări nordice, municipalităţile răspund de organizarea serviciilor de îngrijire primară precum şi de serviciile de promovare a sănătăţii, de prevenire a bolilor şi recuperare. În general, serviciile de îngrijire primară revin municipalităţilor, pe când cele specializate regiunilor sau comitatelor. Organizarea sistemului medical la nivel local, regional şi naţional se reflectă şi în modalitatea de colectare a impozitelor – principala sursă de finanţare a sistemelor medicale din ţările nordice. Acestea pratică un sistem de finanţare mixt în domeniul sănătăţii (care variază de la o ţară la alta) compus din colectarea impozitelor de la nivel local/ naţional, sistemul asigurărilor sociale şi subvenţii alocate din bugetul de stat. 


O altă trăsătură caracteristică a ţărilor nordice o reprezintă încredinţarea îngrijirii specializate spitalelor publice şi în mai mică măsură spitalelor din sistemului privat. Spitalele private din statele nordice sunt de dimensiuni reduse şi preponderent specializate în efectuare unor intervenţii chirurgicale de nişă. Pe parcursul anilor 2000, vânzarea unuia dintre cele mai importante spitale publice din Suedia (Spitalul Sf. Goran) unei companii private a determinat o modificare temporară a legislaţiei prin intermediul căreia le-a fost interzisă districtelor vânzarea sau încredinţarea contractelor de management ale spitalelor publice organizaţiilor for-profit. 


În ţările nordice asigurările private de sănătate deţin un rol complementar datorită accesului universal la sistemul de sănătate. Asigurările private de sănătate au fost introduse pe parcursul anilor ’80 de către marile companii private, numărul deţinătorilor de poliţe de sănătate crescând rapid de la 2,3% din populaţie în 2004 la 4,6% în anul 2008.  Asigurările private înlesnesc accesul rapid la un medic specialist  precum şi scurtarea listei de aşteptare în cazul efectuării unor intervenţii chirurgicale. În cazul Suediei, asigurările de sănătate private nu sunt încurajate şi nici nu există o politică de reducere a taxelor a celor care deţin astfel de asigurări.  

CEHIA

Cadrul legislativ


- Legea privind asigurările generale de sănătate (1991), cu modificările ulterioare;


- Legea privind fondul asigurărilor generale de sănătate (1991);


- Legea privind fondurile de asigurare de sănătate departamentale, corporatiste şi profesionale (1992).


Reformele sistemului naţional de sănătate au început după anul 1990, în condiţiile instabilităţii financiare caracteristice etapei de tranziţie la economia de piaţă. Reformele au fost îndreptate, în special, spre transformarea sistemului de management a sistemului medical şi desfăşurarea de acţiuni specifice, corelate cu activităţile statelor membre ale Uniunii Europene.  

Sistemul de sănătate al Cehiei (SHI) se caracterizează prin cheltuieli totale reduse, circa 6,7% din PIB (2007), comparativ cu statele din Europa de vest. Totuşi, o serie de indicatori de sănătate sunt mai buni, raportaţi la media europeană (mortalitatea din cauza bolilor respiratorii sau mortalitatea infantilă). Pe de altă parte, ratele standard de mortalitate pentru boli produse de afecţiuni ale aparatului circulator şi de tumorile maligne sunt mult peste media înregistrată în statele membre ale Uniunii Europene. Cheltuielile private legate de sănătate reprezintă doar 14,2% din totalul cheltuielilor în domeniu, una din cele mai scăzute valori din Europa (2007). Potrivit rapoartelor, există un potenţial substanţial în Republica Cehă pentru creşterea eficienţei şi îmbunătăţirea rezultatelor în domeniul sănătăţii
.

Republica Cehă are un sistem de asigurări sociale de sănătate bazat pe participarea obligatorie la un fond de asigurări de sănătate a cetăţenilor. La începutul anului 2009 funcţionau 10 astfel de fonduri, care sunt structuri semiprivate, cu conducere proprie, ce acţionează în calitate de contribuabili şi cumpărători ai serviciilor de îngrijire a sănătăţii. Sistemul este finanţat în principal prin contribuţii obligatorii care sunt administrate de fondurile de asigurări de sănătate, sumele fiind obţinute din impozitele pe salarii împărţite între angajatori şi angajaţi. Persoanele fizice care desfăşoară activităţi independente trebuie să contribuie cu un procent fix din profiturile lor. Alte surse de finanţare includ impozitele generale şi plata serviciilor medicale în mod direct de către pacienţi.

În anul 2008, lista serviciilor plătite parţial de asigurat cuprinde 3.600 de servicii medicale. Din acestea, cele mai importante sunt următoarele:

- serviciile de prevenire (examinări, vaccinări etc.);

- procedurile de diagnosticare;

- tratamentele ambulatorii în cadrul spitalelor, fiind incluse în această categorie procedurile medicale de recuperare şi tratament pentru bolnavii cronici;

- tratamentele stomatologice;

- tratamentele de fizioterapie;

- fertilizarea in vitro;

- transportul medical de urgenţă;

- serviciile medicale de urgenţă;

- tratamente spa, indicate în mod clar de către medic.

  Ministerul Sănătăţii are ca principală responsabilitate stabilirea politicilor de sănătate şi supravegherea funcţionării acestui sistem. Autorităţile regionale şi cele ale fondurilor de asigurări de sănătate joacă un rol important în asigurarea accesului la servicii de sănătate, prin contractarea serviciilor de sănătate de la furnizori. Plata concediilor medicale şi a altor beneficii care nu sunt acoperite de SHI, dar fac parte din sistemul de securitate socială administrat de către Ministerul Muncii şi Afacerilor Sociale este finanţată prin intermediul contribuţiilor individuale de asigurări sociale şi serviciilor plătite. 

La începutul anilor 1990, au fost înfiinţate sau reînfiinţate o serie de structuri medicale, precum Camera medicilor, Camera stomatologilor, Camera cehă a farmaciştilor, precum şi alte asociaţii profesionale medicale.

A fost implementat un nou sistem de îngrijire a persoanelor la domiciliu, iar   serviciile de îngrijire medicală primară, de asistenţă medicală spitalicească de specialitate în sistem ambulatoriu, industria farmaceutică, farmaciile şi ale structuri care ofereau facilităţi medicale, au fost aproape complet privatizate. 

La începutul anilor 1990, au fost adoptate o serie de legi specifice şi a fost înfiinţat primul sistem de asigurări de sănătate, care şi-a început activitatea în anul 1992.

Din anul 1997, taxa pentru plata de servicii medicale a fost înlocuită cu un impozit pe locuitor, ca principal mijloc de plată pentru asistenţa primară şi prin asigurarea unor bugete fixe pentru spitale. Taxa pentru plata serviciilor în sistemul ambulatoriu a fost modificată pentru furnizorii de servicii medicale de acest tip, prin introducerea bugetelor farmaceutice şi impunerea unor limite privind volumul de servicii care pot fi rambursate la valoarea integrală de către stat. 

Statul joacă un rol important în gestionarea sistemului medical prin finanţarea cheltuielilor necesare pentru îngrijirea categoriilor sociale care nu desfăşoară o activitate productivă. Pe lângă Ministerul Sănătăţii, principalele structuri implicate în acest scop sunt Ministerul de Finanţe, Ministerul Muncii, Ministerul Justiţiei, Ministerul Apărării.

Ministerul Sănătăţii administrează unităţile medicale mari şi reglementează funcţionarea celorlalte unităţi medicale, precum şi a entităţilor cu responsabilităţi în domeniu: autorităţile regionale pentru sănătate publică şi Institutul Naţional pentru Sănătate Publică.

Ministerul de Finanţe colectează taxele legale şi asigură plata serviciilor medicale pentru pensionari, iar în colaborare cu Ministerul Sănătăţii asigură supravegherea fondurilor privind sănătatea publică.

O transformare importantă a avut loc în anul 2003, când aproximativ jumătate din spitale au fost transferate de la stat către cele 14 nou înfiinţate regiuni administrative. În urma acestui proces de descentralizare, unele regiuni au decis să schimbe forma juridică în care îşi desfăşurau activitatea cele mai multe spitale, transformându-le în societăţi comerciale pe acţiuni, aflate în subordinea directă a autorităţilor regionale.

Sistemul de sănătate ceh a suferit o serie de modificări importante începând cu anul 2005. Astfel, în perioada 2005 - 2006 a fost pus în aplicare un nou sistem de reglare a riscurilor pentru redistribuirea contribuţiilor în fondurile de asigurări de sănătate. Acest sistem are scopul de a reduce povara financiară a fondurilor cu risc mare şi a potenţialului de selecţie a riscurilor.

Din anul 2008 au fost introduse o serie de taxe pentru următoarele servicii:

- consultaţia medicală în cadrul spitalului, fără recomandarea medicului de familie (taxa este de 1,2 euro/consultaţie);

-  internări (2,4 euro/zi);

-  prescrierea reţetelor (sistemul co-plăţii reprezintă o taxă de 1,2 euro);

- utilizarea serviciilor ambulatorii în afara orelor de program (3,6 euro consultaţia).

Persoanele angajate contribuie la sistemul de asigurare socială şi de sănătate cu o sumă ce reprezintă 8% din salariul brut. În acelaşi timp, angajatorii trebuie să plătească din propriul fond, asigurările sociale pentru angajaţii lor, care reprezintă aproximativ 26% din salariul brut.
De la sistemul co-plăţii sunt exceptate următoarele categorii de persoane: 

- persoanele ale căror venituri se află sub pragul de sărăcie;

- copii nou-născuţi;

- copii bolnavi cronici;

- femeile însărcinate;

- purtătorii de boli infecţioase;

- donatorii de organe;

 Asigurarea de boală a salariatului acoperă următoarele servicii:

• trament medical;

• alocaţia pentru îngrijirea unui membru de familie;

• indemnizaţia de compensare pe perioada sarcinii şi maternităţii;

• ajutorul financiar în caz de maternitate.

Condiţiile de eligibilitate a angajaţilor pentru plata indemnizaţiei pe caz de boală:

• recunoaşterea incapacităţii temporare de muncă;

• participarea la fondul de asigurare pe caz de boală, în momentul apariţiei incapacităţii de muncă;

• pierderea de venit din cauza incapacităţii în muncă.

Indemnizaţia pe caz de boală, alocaţia plătită pentru îngrijirea unui membru de familie şi ajutorul financiar de maternitate, sunt calculate cu o rată procentuală, după cum urmează:

• 69% din salariul brut în cazul ajutorului financiar de maternitate şi alocaţiei pentru îngrijirea unui membru de familie;

• 69% din baza de referinţă zilnică în cazul indemnizaţiei de boală (25% din baza de referinţă zilnică pentru primele trei zile calendaristice de incapacitate de muncă) Indemnizaţiile de boală sunt atribuite pe o perioada de până la 1 an.

Alocaţiile pentru îngrijirea unui membru de familie sunt atribuite pentru o perioadă de cel mult 9 - 16 zile calendaristice.

Ajutorul financiar de maternitate este atribuit pentru o perioadă cuprinsă între 28 - 37 de săptămâni.

Tot din anul 2008, Institutul de Stat pentru Controlul Medicamentelor a fost cooptat în procesul de stabilire a preţurilor şi a ratelor maxime de rambursare pentru produsele farmaceutice, cu scopul de a asigura transparenţa stabilirii preţurilor. De asemenea, a fost introdus un program de sprijin financiar pentru formarea asistentelor medicale şi a medicilor de specialitate, reducând, astfel, deficitul de personal. 

Sistemul de sănătate al Republicii Cehe are trei caracteristici principale de organizare: 

- este finanţat, în principal, prin contribuţii obligatorii şi sub forma unui impozit pe salarii, care este împărţit între angajat şi angajator;

- asigură o diversitate de prestări, de la îngrijirea ambulatorie (în principal privată) la cea spitalicească (în principal de stat), aflate în interdependenţă contractuală cu fondurile de asigurări de sănătate; 

- negociere directă între furnizori privind acoperirea sumelor necesare şi recuperarea lor, sub supravegherea guvernului. 


DANEMARCA

Cadrul legislativ
Legea farmaciei (The Danish Pharmacy Act (1984/279) 
;
Legea sistemul de sănătate (The Danish Health Care Act (2005/ 546);
Legea medicamentelor (The Danish Medicines Act (2005/ 1180) 


Finanţarea şi organizarea sistemului de sănătate


1. Structura sistemului


Sistemul danez de sănătate este caracterizat printr-o puternică descentralizare a serviciilor de îngrijire primară şi secundară. Accesul la îngrijirile medicale este universal (diagnosticare şi tratament, cu excepţia serviciiilor stomatologice, fizioterapiei şi serviciilor medicale care necesită sistemul de co-plată) şi în mare parte gratuit, finanţarea fiind asigurată prin intermediul perceperii impozitelor
.


Responsabilitatea organizării şi gestiunii ofertei de îngrijiri este rezervată instituţiilor statului de la nivel naţional, regional şi municipal.


În anul 2007, ca urmare a reformei adminstrative
, cele 14 comitate şi 275 de municipalităţi au fost reorganizate în 5 mari regiuni şi 98 de municipalităţi. Această reformă a vizat realizarea unei mai bune distribuiri a responsabilităţilor şi sarcinilor în sistemul de sănătate prin intermediul centralizării serviciilor medicale spitaliceşti şi descentralizării serviciilor municipale de sănătate, ale căror principale atribuţii s-au stabilizat în zona prestării serviciilor medicale de prevenire a bolilor şi de recuperare.


La nivel naţional, Ministerul Sănătăţii
, principala autoritate în domeniu, are rolul de a pregăti cadrul legislativ, de a oferi liniile directoare şi recomandările generale privind domeniul sănătăţii, anual participând alături de reprezentanţii Ministerului de Finanţe, ai regiunilor şi consililor municipale la negocieri privind stabilirea plafonului de cheltuieli pentru sănătate din bugetul naţional. Consiliul Naţional al Sănătăţii (The National Board of Health)
, care se află în strânsă colaborare cu Ministerul Sănătăţii, supervizează instituţiile şi personalul care îşi desfăşoară activitatea în domeniul sănătăţii. Totodată, Consiliul Naţional al Sănătăţii are rolul de a oferi consultanţă diferitelor ministere, regiuni şi municipalităţi pe probleme de sănătate. 


În atribuţiile autorităţilor de la nivel naţional intră şi domeniul farmaceutic. Ministerul Sănătăţii decide asupra numărului de farmacii existente (300 în anul 2007) şi locaţiei acestora. Conform legislaţiei în vigoare (“Danish Health Care Act”)
, rambursarea integrală a costului medicamentelor se realizează cu acordul Agenţiei Daneze a Medicamentelor
. Sistemul de rambursare răspunde în primul rând nevoilor individuale ale pacienţilor, ţinându-se cont de valoarea terapeutică a medicamentelor, de preţul acestora în raport cu efectul pe care trebuie să îl producă şi de istoricul consumului medicamentos al pacientului. Rambursarea se realizează în funcţie de preţul cel mai mic al medicamentului. Farmaciile sunt obligate să furnizeze pacienţilor medicamentele cele mai ieftine corespunzătoare tratamentului; în cazul în care medicul curant specifică în reţetă necesitatea unui medicament mai scump, farmaciile vor putea elibera un astfel de tratament. 
Agenţia Daneză a Medicamentelor stabileşte un plafon de rambursare a costurilor medicamentelor în cazul bolnavilor cronici. Totodată, pacienţii aflaţi in stadii terminale ale bolii beneficiază de medicamente gratuite cu acordul Agenţiei. 


La nivel regional, cele cinci regiuni sunt conduse de către consilii, alese o dată la patru ani. Regiunile sunt finanţate din bugetul statului şi al municipalităţilor, neavând dreptul de a percepe taxe de la locuitori. Regiunile deţin în proprietate spitalele şi centrele de îngrijire prenatală, efectuează plăţi către medicii generalişti, medicii specialişti, fizioterapeuţii, medicii dentişti şi finanţează domeniul farmaceutic. Modalitatea de plată a personalului medical este stabilită în urma negocierilor dintre autorităţile naţionale, regionale şi locale. Organizarea sistemului medical regional se realizează în acord cu necesităţile regiunii, serviciile medicale, personalul şi dotările fiind ajustate în funcţie de nevoile populaţiei regiunii.


La nivel municipal, cele 98 de municipalităţi sunt conduse de către consilii alese o dată la patru ani, alegerile locale fiind organizate concomitent cu cele de la nivel regional. Municipalităţile pun la dispoziţia rezidenţilor servicii de asistenţă la domiciliu sau în sanatorii, servicii stomatologice, servicii de promovare a sănătăţii şi prevenire a bolilor, precum şi instituţii pentru persoane cu nevoi speciale (persoane cu dizabilităţi, dependenţi de droguri sau alcool etc). Toate aceste servicii sunt finanţate prin intermediul impozitelor. 


Îngriijirea medicală în Danemarca se desfăşoară pe două mari paliere: serviciile de îngrijire primară şi sectorul spitalicesc.  Îngrijirea primară deserveşte problemele generale de sănătate, serviciile sale fiind accesibile tuturor cetăţenilor. Sectorul de îngrijire primară cuprinde atât servicii de tratament şi îngrijire, în care îşi desfăşoară activitatea medicii generalişti, specialişti, stomatologi, fizioterapeuţi şi asistenţii medicali cât şi servicii în care predomină programele (schemele) de prevenire a bolilor şi de îngrijire a sănătăţii dentare a copiilor.


În Danamerca, prima zonă de contact a cetăţeanului cu sistemul medical este reprezentată de serviciile de îngrijire primară. Sectorul spitalicesc se confruntă cu rezolvarea problemelor medicale care necesită tratament şi dotări specializate, precum şi terapie intensivă.

Atât sectorul spitalicesc cât şi cel al medicinei generale au un rol determinant în stabilirea tratamentelor preventive precum şi în educarea personalului medical şi din domeniul cercetării medicale. Serviciile de promovare a sănătăţii si de prevenire a bolilor în Danemarca se desfăşoară printr-un arsenal de programe de depistare, de îngrijiri prenatale, de medicină preventivă preşcolară şi de imunizare la bolile infecţioase. Sistemul cuprinde, în aceeaşi măsură, cu titlu gratuit, sterilizarea şi avortul în primele 12 săptămâni de sarcină.


Danezii au la alegere doua tipuri de servicii ambulatorii în cadrul schemei de îngrijire primară a sănătăţii, unde afilierea este obligatorie:


- grupa 1, în cadrul căreia accesul la serviciile secundare de sănătate este intermediat de medicina primară (de tipul medicinei de familie) unde utilizatorii trebuie să fie înscrişi; pacienţii au dreptul la ajutor medical fără plată; de asemenea, pacienţii pot consulta un alt medic generalist în afara celui ales în cazul unor situaţii de urgenţă;


-grupa 2, unde pacienţii pot consulta la alegere medicul generalist sau specialist, dar onorarile sunt libere şi pacientul nu beneficiază decât de o rambursare parţială (egală cu costul serviciilor prestate de către un medic generalist in cadrul grupei 1).

Copiii sub 15 ani sunt încadraţi în grupa de sănătate a parinţilor sau tutorelui, urmând să fie integraţi în grupa 1 sau 2 (la cerere), după împlinirea vârstei de 15 ani. Datorită costurilor serviciilor medicale mai ridicate corespunzătoare grupei a 2-a de îngrijire, marea majoritate a populaţiei (peste 98,5%) aparţine grupei 1. Aproximativ 20% din populaţia daneză posedă şi o asigurare privată, sub forma unei asigurări voluntare, care le oferă o acoperire complementară pentru serviciile medicale specializate.

În sistemul medical danez, medicii generalişti sunt acele cadre medicale care reprezintă punctul de plecare obligatoriu pentru accesul la specialişti şi la serviciile spitaliceşti, cunoscuţi sub denumirea de “gate-keepers” sau coordonatori ai pacienţilor către serviciile medicale specializate.

În mod uzual, pacientul trebuie să deţină o trimitere din partea medicului generalist către un spital/ medic generalist, excepţie facând situaţia în care pacientul este victima unui accident sau are o suferinţă cronică. În Danemarca, există 4100 de medici generalişti, fiecăruia dintre ei revenindu-i în medie aproximativ 1300 de pacienţi. 


 Totodată, medicul generalist reprezintă puntea de legătură dintre pacienţi şi serviciile de îngrijire medicală cu componentă socială. Asistenţa la domiciliu este un segment important al activităţii medicale susţinută prin intermediul municipalităţilor. Acestea trebuie să furnizeze în mod gratuit servicii de asistenţă (inclusiv aparatură medicală) bolnavilor cronici sau celor aflaţi în stadii terminale.


Sectorul spitalicesc intră în competenţa celor cinci regiuni. Regiunile sunt obligate să ofere tratament gratuit rezidenţilor şi acelor persoane care necesită tratament de urgenţă sau au rezidenţă temporară. De asemenea, pacienţii au acces şi la spitalele private, care deţin contracte cu una dintre regiuni. 


În baza unor acorduri între părţi, regiunile sunt obligate să ofere cetăţenilor danezi acces egal la serviciile specializate indiferent de zona de rezidenţă. Totodată, regiunile pot acorda pentru unii dintre pacienţi tratament în străinate cu autorizaţia prealabilă a Consiliului Naţional al Sănătăţii, suportat din bugetul statului sau din cel propriu.


În anul 2007 sistemul de sănătate din Danemarca cuprindea 1200 de medici specialişti. Persoanele încadrate în grupa 1 din schema de îngrijire primără a sănătăţii au acces liber la serviciile medicului specialist, pe când cele din grupa 2 trebuie să suporte o parte din costurile tratamentului, un avantaj constituindu-l faptul că aceştia din urmă îşi pot programa în mod direct o vizită la medicul specialist (fără filtrul medicului generalist). 


O altă ramură importantă a zonei serviciilor specializate din sănătate o reprezintă stomatologia. Din cei 4600 de medici dentişti autorizaţi, 2500 sunt integraţi în schema naţională de îngrijire a sănătăţii. Aceasta poate acoperi integral costurile pentru lucrările stomatologice în cazul copiilor şi parţial în cazul persoanelor peste 18 ani. 


Kinetoterapia şi fizioterapia sunt servicii medicale acoperite parţial de către schema de sănătate daneză. 


Începând cu  1 ianuarie 1993, danezii care necesită tratament spitalicesc pot alege, cu anumite limite, spitalul în care urmează a fi trataţi. Cetăţenii pot opta pentru spitalele publice sau private; în studiile de specialitate se menţionează faptul că numărul spitalelor private este redus, acestea aflându-se în proprietatea unor asociaţii care deţin acorduri cu una dintre regiuni în vederea rambursării parţiale a costurilor tratamentului. De asemenea, pacienţii pot alege între departamente specializate ale mai multor spitale. 


De la 1 iulie 2002, cetăţenii pot opta pentru tratament fie în cadrul unui spital public, fie într-o clinică privată în Danemarca sau în străinătate, dacă timpul de aşteptare pentru tratament depăşeşte 2 luni, iar spitalul în cauză deţine un acord cu regiunea în acest sens. Începând cu 1 octombrie 2007 timpul de aşteptare pentru tratament a fost redus la o lună de zile. 


Consiliul Naţional al Sănătăţii are în lucru un plan de reformă al standardelor tratamentului primar şi specializat, respectiv înalt specializat şi a secţiilor de urgenţă, urmărindu-se o reformare a structurii  spitaliceşti şi totodată o îmbunătăţire a calităţii serviciilor medicale. 


2. Finanţarea sistemului 


Finanţarea sistemului de sănătate în Danemarca se realizează prin intermediul aplicării impozitelor la nivel naţional şi municipal. 


 Reforma financiară şi a administraţiei locale, intrată în vigoare la 1 ianuarie 2007, a adus modificări importante în ceea ce priveşte modalitatea de distribuire şi percepere a impozitelor între municipalităţi şi instituţiile de la nivel naţional. Comasarea celor 14 comitate în 5 regiuni, care nu pot percepe impozite rezidenţilor, a făcut posibilă reducerea de la trei la două niveluri de impozitare şi creşterea taxelor municipalităţilor cu 4%.


Sistemul de impozitare al statului este compus dintr-un impozit aplicat venitului personal, T.V.A. (în valoare de 25%), accize şi contribuţii la piaţa forţei de muncă (reprezentând 8% din venitul personal). Taxarea venitului personal acoperă aproximativ jumătate din veniturile statului. De asemenea, este stabilit un plafon de impozitare a populaţiei atât la nivel naţional cât şi municipal care nu trebuie să depăşească 59% din venit. În 2007, procentul mediu al impozitării aplicate cetăţenilor la nivel municipal se situa la 24,6%.


Impozitele locale sunt stabilite în mod proporţional cu venitul şi proprietatea privată. Anual, Guvernul stabileşte de comun acord cu Asociaţia Naţională a Autorităţilor Locale nivelul maxim al impozitării practicat de municipalităţi. De asemenea, Guvernul alocă subvenţii (“block grants”) municipalităţilor dacă acestea aduc îmbunătăţiri serviciilor de îngrijire a sănătăţii. Datorită inegalităţilor dintre nivelurile de venit şi nevoi ale populaţiei de la o regiune la alta, este necesară a redistribuire a finanţării statului în funcţie de criteriile sociodemografice; totodată se aplică redistribuiri financiare şi între municipalităţi în funcţie de următoarele criterii obiective: vârsta rezidenţilor, numărul de copii în familii monoparentale; numărul de apartamente închiriate; rata şomajului; numărul rezidenţilor cu educaţie primară sau fără educaţie; numărul de imigranţi din afara UE; numărul de rezidenţi din zone defavorizate; proporţia persoanelor în vâstă care locuiesc singure.


A doua mare sursă de finanţare în Danemarca este reprezentată de serviciile medicale plătite direct de către pacient (“out-of-pocket payments”). Aceste plăţi directe sunt efectuate în mod special pentru medicamente, vitamine, servicii stomatologice, tratamente alternative şi asigurări în caz de accident. În anul 2002 plăţile efectuate direct de către pacient s-au ridicat la 17% din totalul cheltuielilor pentru servicii de sănătate.


Pacienţii achită parţial costurile pentru serviciile stomatologice şi fiziotarapie. Pentru serviciile stomatologice rambursarile sunt efectuate în funcţie de gradul de dificultate al procedurii medicale.


Plata medicamentelor în cadrul spitalelor este rambursată integral, pe când la nivel municipal aceste plăţi sunt efectuate în mod diferenţiat. În baza noului sistem de co-plată rambursarea plăţilor individuale pentru medicamente se acordă în următoarele condiţii:

· până în suma de 520 coroane daneze nu se acordă rambursări;

· între 520 – 1260 coroane daneze, se acordă rambursări în valoare de 50%;

· între 1260 – 2950 coroane daneze, se acordă rambursări în valoare de 75%;

· peste 2950 coroane daneze, se acorda rambursări de 85%.


Pacienţii aflaţi în stare cronică sau în stadii terminale ale bolii, a căror costuri pentru medicamente se ridică la peste 3805 coroane daneze pot solicita Agenţiei Daneze a Medicamentelor rambursarea integrală a sumei cheltuite. 


Recent s-a renunţat la co-plata medicamentelor în cazul pensionarilor, însă aceia care întâmpină dificultăţi în plata medicamentelor pot apela la municipalităţi pentru ajutor financiar. De asemenea, persoanele cu venit minim pot obţine rambursarea parţială a costurilor medicamentelor. 

FINLANDA


Cadrul legislativ

Legea serviciilor de îngrijire primară a sănătăţii (Primary Health Care Act
);

Legea serviciilor medicale specializate   (Act on Specialized Medical Care (01.12.1989/ 1062)
;

Legea de organizare a administraţiei locale finlandeze (The Finnish Local Government Act 1995
);

Legea serviciilor de îngrijire profesională (The Occupational Health Care Act (1383/2001) 
;

Legea medicamentelor (Medicines Act (203/2006)


Organizarea şi finanţarea sistemului de sănătate


1. Structura sistemului


Sistemul de sănătate finlandez se caracterizează printr-o planificare publică şi o finanţare sprijinită în mare masură pe fiscalitate. Acest sistem oferă o largă gamă de servicii medicale
.

Ministerul Afacerilor Sociale şi de Sănătate (MSAH)
, responsabil de politica socială şi de politică de sănătate, fixează priorităţile naţionale. Ministerul stabileşte liniile directoare în cadrul unui plan pe patru ani, elaborează reforme şi urmăreşte punerea lor în practică. 

Din anul 1997 Finlanda este divizată în 5 provincii, plus regiunea autonomă insulele Åland. Prin intermediul provinciilor sunt promovate obiectivele naţionale şi regionale stabilite la nivelul administraţiei centrale, totodată păstrându-se o strânsă legătură cu segmentul administrativ al municipalităţilor. Departamentele sociale şi de sănătate din cadrul structurilor provinciilor oferă asistenţă şi supervizează atât furnizorii de servicii de sănătate ai municipalităţilor cât şi pe cei privaţi. 


Insulele Åland reprezintă o regiune autonomă pe teritoriul Finlandei, formată din 16 municipalităţi şi compusă din 26.000 de locuitori. Guvernul propriu Insulelor Åland este responsabil cu furnizarea serviciilor de îngrijire în regiune. Serviciile medicale care nu pot fi furnizare în regiune sunt contractate din Finlanda sau Suedia.


Cea mai mare parte a serviciilor medicale este realizată prin intermediul sistemului municipal de îngrijire a sănătăţii. Administrarea, planificarea şi gestiunea ofertei serviciilor medicale se află în responsabilitatea a 415 municipalităţi, cu o populaţie medie de 13000 de locuitori/ municipalitate (date corespondente anului 2008). Municipalităţile sunt autonome şi responsabile pentru furnizarea serviciilor de bază către rezidenţi, precum educaţia primară şi serviciile sociale şi de sănătate. Forumul decizional al municipalităţii este consiliul municipal, ales în mod direct o dată la patru ani. 


În Finlanda există 3 mari sisteme de sănătate, care primesc finanţare publică: sistemul municipal de îngrijire a sănătăţii, sistemul privat de sănătate şi sistemul de îngrijire profesională. De obicei, angajaţii pot opta pentru unul dintre aceste sisteme de sănătate. Conform unui sondaj, 45% dintre vizitele la medic sunt realizate prin intermediul sistemului de îngrijire profesională, 35% prin intermediul sistemului municipal de sănătate şi 15% prin intermediul sistemului privat de sănătate. Pentru şomeri şi persoanele cu salariu minim pe economie, sistemul municipal de sănătate reprezintă de cele mai multe ori singura opţiune. 


Sistemul de sănătate finlandez se bazează pe un model dual de finanţare, realizat prin intermediul colectării impozitelor de către municipalităţi şi plăţii asigurărilor obligatorii de sănătate către Sistemul Naţional de Asigurări (NHI). Astfel, municipalităţile finanţează serviciile de sănătate municipale, iar Sistemului Naţional de Asigurări finanţează parţial sistemele de îngrijire privată şi pe cele de îngrijire profesională.

Conform legislaţiei în vigoare (“Primary Health care Act”), fiecare municipalitate trebuie să deţină în mod independent sau prin intermediul unei federaţii locale de municipalităţi un centru de sănătate care să ofere servicii de îngrijire primară fără plată. În anul 2007 existau 237 de centre de sănătate în Finlanda (fără Insulele Åland). În mod obişnuit toate centrele deţin medici generalişti, care sunt salariaţi ai municipalitaţilor, sistemul de plată variind de la o munipalitate la alta. Centrele de sănătate sunt administrate prin intermediul bugetelor proprii ale municipalităţilor, iar atunci când sunt administrate prin intermediul unei federaţii de municipalităţi, costurile sunt împărţite între acestea în funcţie de volumul serviciilor prestate. 


În plus, pe teritoriul Finlandei există 20 de districte spitaliceşti (“district hospital”), care oferă pacienţilor servicii de sănătate municipale specializate. În acord cu legislaţia în vigoare (“Act on Specialized Medical Care”), fiecare municipalitate trebuie să fie membru al unui district spitalicesc. În cadrul fiecărui district spitalicesc, municipalităţile se asociază pentru a coordona spitalele care sunt în proprietatea federaţiei. 
Fiecare district spitalicesc este condus cu un consiliu (“hospital district council”) unde membrii sunt numiţi de către municipalităţi (care deţin de la unul până la şase locuri în funcţie de numărul locuitorilor reprezentaţi) şi un consiliul spitalicesc (“executive board elected by the council”) desemnat de consiliul districtului. În mod uzual, atât membrii consiliului districtului cât şi cei ai consiliului spitalicesc sunt politicieni locali, componenţa ambelor consilii fiind în acord cu algoritmul politic stabilit în urma alegerilor locale. Consiliul districtului adoptă bugetul anual, aprobă declaraţiile fiscale şi ia decizii privind marile investiţii. Consiliul spitalicesc se ocupă de coordonarea activităţilor, îndatoririle angajatorului şi ia decizii administrative. Consiliul districtului se întruneşte de două ori pe an, pe când cel spitalicesc este convocat lunar. Districtele spitaliceşti sunt finanţate de către membrii săi, respectiv de către municipalităţi. 
Fiecare district spitalicesc are unul sau mai multe spitale, dintre care unul este spital central. La nivel naţional, cinci dintre spitalele centrale sunt spitale universitare. Numărul de persoane deservite de către un district spitalicesc poate varia între 65.000 şi 1.4 milioane. 


Municipalităţile pot achiziţiona servicii de îngrijire primară sau specializată de la alte municipalităţi, spitale regionale sau din mediul privat.


La finele anilor ’80, diferenţele între regiunile Finlandei în materie de ofertă, accesabilitate şi îmbunătăţire a calităţii serviciilor medicale s-au diminuat, fiind reglementat sistemul medicului personal în anul 1986. Municipalităţile au avut posibilitatea de a opta pentru acest tip de serviciu. Dacă în sistemul tradiţional programările se făceau la orice medic disponibil, cu ajutorul sistemului medicului personal, o persoană sau o familie este repartizată unui anumit medic în funcţie de rezidenţă. În prezent, jumătate din Medici care îşi desfăşoară activitatea în cadrul centrelor de sănătate municipale aparţin sistemului medicului personal. Medicii personali sunt retribuiţi pe baza unei combinaţii între salariul de bază, impozitul pe cap de locuitor şi o taxă de consultaţie. 


2. Finanţarea sistemului

Sistemul public de sănătate este finanţat în cea mai mare parte prin intermediul sistemului municipal de sănătate, prin intermediul căruia este perceput un impozit pe venit al cărui nivel este hotărât în mod independent de fiecare autoritate locală în parte. De asemenea, municipalităţile beneficiază şi de alte venituri fiscale, provenind din impozite pe proprietăţi, impozit pe profit, subvenţii provenite de la stat şi altele. 

Subvenţiile de la stat pentru cheltuielile municipalităţilor privind serviciile sociale şi de sănătate sunt determinate de următorii indicatori: populaţie, vârstă, morbiditate şi alţi câţiva factori. Per total, subvenţiile de la stat acoperă între 25 şi 30% din cheltuielile totale ale municipalităţilor pentru serviciile de sănătate.


În Finlanda, 17% din totalul cheltuielilor sistemului de sănătate este finanţat prin intermediul Institutului Asigurărilor Sociale (SII sau KELA)
, care deţine 260 de sucursale pe teritoriul întregii tări. KELA se află sub autoritatea Parlamentului. Sursele de finanţare ale KELA în anul 2006 erau următoarele: 28% din bugetul de stat, 33% din contribuţile asiguraţilor şi 38% din cele ale angajaţilor. Sistemul Naţional de Asigurări finanţează o parte din sistemele de îngrijire privată şi pe cele de îngrijire profesională, costul medicamentelor, costurile de transport până la locul de tratament, concediile medicale şi pe cele postnatale.


De asemenea, legea (“The Occupational Health Care Act”) obligă angajatorul să asigure angajaţilor servicii de sănătate preventive. Serviciile de îngrijire profesională pot fi furnizate fie de către angajator, fie angajatul le poate achiziţiona de la centrele medicale municipale (16%) şi private (29%) sau din alte surse (12%). Schema asigurărilor naţionale de sănătate acoperă în medie 40% din cheltuielile generate de serviciile de îngrijire profesională. Între anii 1964 şi 1995, serviciile de îngrijire profesională au înregistrat o creştere semnificativă (de la 20% la 80%).

Farmaciile se află în proprietatea privată a farmaciştilor. În anul 2006 pe teritoriul Finlandei se aflau 804 farmacii. Domeniul farmaceutic este reglementat la nivelul administraţiei centrale prin intermediul mai multor măsuri: preţurile medicamentelor sunt stabilite de Guvern, farmaciile nu pot fi deţinute de către companii, iar Agenţia Naţională a Medicamentelor (NAM)
 decide asupra locaţiei şi conducerii acestora. Costul medicamentelor prescrise pacienţilor este rambursat parţial farmaciilor prin intermediul schemei naţionale de asigurări.

FRANŢA
Cadrul legislativ

Constituţia 1958;
Codul general al colectivităţilor teritoriale;
Codul sănătăţii publice;
Legea nr. 2004-806 din 9 august  referitoare la politica de sănătate;

Legea referitoare la reforma spitalelor, la pacienţi, la sănătate şi teritorii care a dus la înfiinţarea agenţiilor regionale de sănătate (ARS)
;

Decretul nr. 2008-1528 din 30 decembrie referitor la fondurile pentru modernizarea instituţiilor de sănătate publică şi private;

Legea nr. 2004-810 din 13 august 2004 referitoare la asigurările de boală

Un sistem de sănătate specific care îmbină centralizarea cu tendinţa descentralizării accentuate

Codul sănătăţii publice menţionează în Partea I, Cartea IV, Titlul 1, modul de administrare a sistemului de sănătate publică. 

Conform acestor reglementări, rolul statului este acela de a:

·  supraveghea starea de sănătate a populaţiei;

–  lupta împotriva epidemiilor;

·  preveni bolile şi traumatismele;

– îmbunătăţi starea de sănătate a populaţiei, calitatea vieţii şi a persoanelor bolnave, cu handicap sau a persoanelor dependente (art. L 1411-1);

–  informa şi educa populaţia în privinţa sănătăţii;

–  identifica şi reduce riscurile pentru sănătate;

–  reduce inegalităţile din domeniul sănătăţii şi asigura accesul la îngrijire şi diagnostic pe întreg teritoriul ţării;

–  asigura calitatea şi securitatea serviciilor şi produselor de sănătate;

–  organiza sistemul de sănătate şi capacitatea lui de a răspunde la nevoile de prevenire şi tratare a bolilor şi handicapului;

· repartiza după criterii demografice a profesioniştilor din diferite domenii. 








Conform noilor reglementări din anul 2009, Ministerul Sănătăţii
 pregăteşte şi pune în aplicare politica guvernului referitoare la sănătatea publică, la organizarea sistemului de îngrijire a sănătăţii, referitoare la asigurările generale de sănătate şi maternitate. Ministrul asigură permanenta legătură cu celelalte ministere competente, pentru elaborarea regulilor de protecţie a sănătăţii împotriva diferitelor riscuri; este responsabil de organizarea prevenirii şi îngrijirii sănătăţii; are competenţe în domeniul profesiilor medicale şi paramedicale. Ministrul sănătăţii are competenţe în domeniul luptei împotriva toxicomaniei. 
Ministrul sănătăţii colaborează cu ministerele de profil în domeniul securităţii nucleare şi radioprotecţiei.
Ministrul sănătăţii are sub autoritatea sa Direcţia Generală a Sănătăţii (DGS), Direcţia Generală a Serviciilor de Sănătate (DGOS). 

Ministrul sănătăţii colaborează cu Ministerul Muncii şi Protecţiei Sociale în activităţile de inspecţie din domeniu, în activităţile legate de resursele umane, financiare şi de comunicare.
În domeniul financiar, ministrul sănătăţii colaborează cu ministerul de resort, cu Direcţia de Cercetare, Studii, Evaluare şi Statistică (DREES) şi cu Direcţia de Modernizare a Serviciilor.
În politica de sănătate intervin aşadar mai multe ministere: Ministerul Sănătăţii, Ministerul Muncii şi Protecţiei Sociale şi alte ministere implicate în rezolvarea unor probleme specifice sănătăţii. Ministerul Securităţii Sociale intervine, de exemplu, în activitatea de prevenire, contribuind prin Fondul Naţional de Prevenire şi Educaţie Sanitară (FNPEIS). Aceste acţiuni sunt conduse de casele primare şi casele regionale de asigurări. Acest fond intervine în programele de depistare. Gestionarea acestor misiuni revine unor organisme create, care au forme juridice variate (agenţii, delegaţii, comitete, asociaţii etc.). 
Un rol important are Înalta Autoritate de Sănătate (HAS), un organism independent care sprijină şi avizează autorităţile publice în luarea unor decizii legate de rambursarea produselor şi serviciilor medicale.
Pentru fiecare sector al politicilor de sănătate există o organizare de mare complexitate:

· gestionarea crizelor sanitare, securitatea sanitară (cu excepţia celei din spitale) revine prefecţilor departamentali, fiind progresiv regionalizată;

· definirea politicilor regionale de sănătate publică şi organizarea prevenirii revine prioritar prefecţilor regiunilor (DRASS), dar instituţiile de asigurări de sănătate (URCAM, CRAM şi CPAM) au competenţe în acest domeniu, ca şi colectivităţile locale;

· organizarea şi finanţarea instituţiilor şi serviciilor din sectorul medico-social sunt asigurate de DRASS şi de DDASS, sub autoritatea prefecţilor;

· finanţarea îngrijirii la nivel de oraş şi relaţiile cu profesioniştii liberali din zona sănătăţii ţine de sistemul asigurărilor de sănătate, dar organizarea lor revine prefecţilor departamentali; planificarea amplasării oficiilor farmaceutice şi autorizarea laboratoarelor de analize medicale revine prefecţilor departamentali;

· organizarea şi finanţarea instituţiilor de sănătate revin agenţiilor regionale ale spitalelor, care îşi asigură mijloacele financiare de la DRASS-DDASS şi de la asigurările de sănătate.
În domeniul sănătăţii publice, un rol deosebit au Agenţia Franceză de Securitare Sanitară (AFSSAPS) şi Înaltul Comitet pentru Sănătate Publică care are misiunea de a aviza şi sprijini Ministerul Sănătăţii în reglementarea sistemului de îngrijire a sănătăţii. El monitorizează evoluţia volumului serviciilor de îngrijire spitalicească, ambulatorie şi cumpărărarea medicamentelor. Activitatea Înaltului Comitet pentru Sănătate Publică se concentrează pe misiuni legate de lupta împotriva maladiilor transmisibile, pe problemele de sănătate determinate de mediu, pe controlul sanitar al produselor destinate omului. 

Comitetul Naţional al Securităţii Sanitare (prezidat de ministrul sănătăţii), creat de Înaltul Comitet, s-a ocupat de evenimentele susceptibile a afecta sănătatea populaţiei.

Înaltul Comitet mai are misiunea de a coordona lupta împotriva SIDA, de a se ocupa de calitatea şi securitatea serviciilor de îngrijire şi tehnică medicală (transfuzie, biologie, transplant), organizarea serviciilor de urgenţă, în legătură cu direcţia spitalelor; de a organiza domeniul farmaceutic, de a se ocupa de organizarea şi formarea profesioniştilor în domeniul medical şi paramedical.

Domeniul prevenţiei a fost considerat un domeniu transversal al acestor misiuni, cuprinzând acţiuni precum: protecţia mamei şi copilului – PMI (demn de menţionat este faptul că legea din 1983 referitoare la descentralizare a stabilit crearea unor departamente speciale şi finanţarea unor servicii şi consultaţii la domiciliu); depistarea unor boli (cancer colorectal, la sân, la col, heptatita B, C, toxoplasmoza); prevenirea infecţiilor nosocomiale; prevenirea sinuciderilor.

Înaltul Comitet elaborează un raport anual pentru Conferinţa Naţională a Sănătăţii şi pentru Parlament.

Legea din 1 iulie 1998 referitoare la consolidarea supravegherii sanitare şi controlului securităţii sanitare a creat numeroase instituţii de stat:

-  Institutul de Supraveghere Sanitară;

-  Agenţia Franceză de Securitate Sanitară a Produselor de Sănătate;

-  Agenţia Franceză de Securitate Sanitară a Alimentelor;

-  Agenţia de Securitate Sanitară a Mmediului;

-  Institutul Francez al Sângelui şi Grefelor;

- Comitetul Educaţiei pentru Sănătate, Consiliul Naţional al SIDA, cancerului etc.

Franţa are un sistem de sănătate specific, descentralizat, dar în care statul păstrează un rol important, inclusiv în controlul sistemului de asigurări pentru sănătate. 
Colectivităţile locale au un rol important mai ales în misiunile medico-sociale, de prevenire şi igienă. Unele comune, de exemplu Nantes, au atribuţii  şi în domeniul serviciului de sănătate şcolară, al vaccinărilor, al ajutorului medical şi social. Departamentele au beneficiat cel mai mult de procesul descentralizării, ele având atribuţii mai ales în domeniul prevenirii, protecţiei mamei şi copilului, luptei împotriva unor flageluri sociale, cooperând intens cu statul. Activitatea de protecţie socială şi îngrijire medicală a persoanelor vârstnice şi a celor cu handicap în centre de îngrijire de lungă durată este de competenţa consiliilor generale departamentale. 
Problemele de sănătate publică sunt de competenţa prefectului, care păstrează permanent legătura cu instituţiile centrale ale statului şi realizează cooperarea între diferite servicii de sănătate, precum şi coordonarea lor. Prefectul are un rol central în abordarea transversală a problemelor de sănătate, în coordonarea tuturor autorităţilor locale pe priorităţi commune, în evaluarea globală a nevoilor de sănătate şi în elaborarea strategiilor viitoare. În ultima perioadă s-a intensificat participarea pacienţilor la luarea unor decizii la nivel regional şi local, prin activarea asociaţiilor pacienţilor.
Conform prevederilor Codului Sănătăţii Publice, politica de sănătate este definită pe o perioadă de 5 ani. În art. 1411-9 se prevede că modul de cooperare al statului cu organismele de asigurări de sănătate şi colectivităţile teritoriale se stabileşte printr-o convenţie semnată între părţi. Reprezentanţii statului în regiune elaborează Planul regional de sănătate publică, care stabileşte realizarea obiectivelor naţionale la nivelul regiunilor  şi Schema de organizare sanitară (art. 1411-11). În fiecare colectivitate regională sau teritorială se organizează conferinţa regională sau teritorială de sănătate (art. 1411-12). Prin decret sunt stabilite competenţele interregionale pentru organismele existente la acest nivel. Organismele teritoriale şi regionale sunt persoane morale de drept public, dotate cu autonomie administrativă şi financiară. Ele realizează legătura între stat şi instituţiile publice din domeniul sănătăţii publice (ex. Institutul de Supraveghere a Sănătăţii, Institutul Naţional de Prevenire şi Educaţie pentru Sănătate, Agenţia Regională de Spitalizare etc).

Regiunile şi colectivităţile teritoriale sunt conduse de un Consiliu de administraţie, prezidat de un reprezentant al statului. Resursele organismelor regionale se constituie din subvenţii ale statului şi o cotă din asigurările de sănătate, reglementată de stat. Modalităţile concrete de aplicare a deciziilor Codului se stabilesc prin decrete ale Consiliului de Stat.

În Codul Sănătăţii Publice se precizează faptul că un consiliu regional poate defini obiective particulare ale regiunii în domeniul sănătăţii, informând reprezentanţii statului din regiune asupra acţiunilor şi mijloacelor prin care se realizează (Art. 1424-1 Codul Sănătăţii Publice).

Articolul L 1411-1 prevede că politica de sănătate publică vizează reducerea inegalităţilor în acest domeniu prin promovarea sănătăţii, prin accesul la îngrijire şi diagnostic pe întreg teritoriul Franţei.

Misiunea generală a sistemului de sănătate este cunoaşterea, prevenirea şi tratarea bolilor, promovarea sănătăţii, protejarea împotriva riscurilor şi a crizelor sanitare, rezolvarea problemelor persoanelor cu handicap. Aceste obiective sunt legate între ele şi presupun existenţa unui sistem coerent de coordonare. Ele impun o împărţire a competenţelor între stat, sistemul de asigurări de sănătate şi colectivităţile teritoriale
.

Colectivităţile teritoriale intervin, în mod esenţial, în domeniile: protecţia maternală şi infantilă (consiliile generale); prevenirea primară (comunele, consiliile regionale putând concura la aceste acţiuni); protecţia persoanelor în vârstă (consiliile generale); formarea profesioniştilor în domeniul sănătăţii nonmedicale (consiliile regionale).

 După reforma din anul 2004, departamentele au dobândit competenţe sporite. Codul Sănatăţii Publice prevede, la art.L 1423-1, că departamentul este responsabil de protecţia sanitară a familiei şi copilului, iar la art. L 2111-2 se precizează măsurile specifice ce pot fi luate pentru prevenirea medicală, psihologică şi socială; educaţia viitorilor părinţi şi copii; sprijinirea mamelor însărcinate, a tinerelor mame; prevenirea şi depistarea handicapului la copiii mai mici de 6 ani; supravegherea şi controlul instituţiilor şi serviciilor de primire a copiilor; supravegherea şi controlul asistentelor maternale. Codul prevede că departamentul poate, în cadrul unor convenţii încheiate cu statul, să participe la realizarea unor programe de sănătate.

În Titlul II al Cărţii IV, Capitolul I sunt menţionate serviciile de stat în domeniul sănătăţii (de la art. L 1421-1 la art. L 1421-6), precizându-se că serviciile comunale şi municipale de igienă şi sănătate (Capitolul II)  vor fi asigurate de primărie si de instituţiile publice de cooperare intercomunală. Ele exercită atribuţii în domeniul vaccinărilor sau dezinfectării, ca şi în vederea controlului administrativ şi tehnic al respectării regulilor de igienă.

În plan teritorial, organizarea prevede trei niveluri:

· serviciile deconcentrate ale statului pe plan regional (DRASS) şi departamental (DDASS), plasate sub autoritatea prefecţilor regiunilor şi departamentelor;

· serviciile asigurărilor de sănătate, organisme private cu misiuni de serviciu public, dispunând de autonomie juridică, formate din reţeaua din cadrul regimului general de asigurare, regimului social al independenţilor, organizat la nivel regional (28 case), ca şi regimul asigurărilor lucrătorilor din agricultură. Există un singur organism interregional de asigurări, URCAM;

– organisme mixte, sub forma  unor entităţi juridice autonome (GIP), prin care se asociază statul şi organisme pentru asigurarări de sănătate: 26 ARH (agenţii regionale de spitalizare), create în 1996; 26 GRSP (grupări regionale de sănătate publică), formate după 2006.
Noua lege referitoare la activitatea Agenţiilor Regionale de Sănătate prevede ca acestea să acopere următoarele domenii: prevenirea şi educaţia pentru sănătate; supravegherea securităţii sanitare şi gestionarea crizelor sanitare; îngrijirea ambulatorie şi spitalicească, domeniul medico-social şi formarea cadrelor din domeniul sănătaţii. Activitatea Agenţiilor Regionale de Sănătate se desfăşoară pe baza Planului regional de sănătate (PRS). Agenţiile Regionale de Sănătate  realizează deconcentrarea de la nivel naţional la nivel regional, contractualizând relaţiile cu organizaţiile profesionale şi instituţiile de sănătate, cu  casele  de asigurări
.


Planificarea multiplă (planul regional de sănătate publică, programul regional de asigurare de sănătate, schema regională de organizare a îngrijirii etc.) duce la o dispersare a coordonării şi urmăririi activităţii de ansamblu şi la suprapuneri între nivelul departamental şi cel regional.

Cercetările realizate asupra sistemului a arătat că este nevoie de unificarea coordonării la nivel teritorial şi de responsabilizarea nivelului regional, menit a realiza această verificare, atât pe plan instituţional, cât şi operaţional.

 Nivelul regional se afirmă din ce în ce mai mult ca un nivel de coordonare a sistemului de sănătate, pentru că: permite observarea zonelor teritoriale ale sistemului de sănătate şi elaborarea unor politici adecvate în domeniul sănătăţii populaţiei, al practicii profesioniştilor şi instituţiilor, având rolul de interfaţă între nivelul naţional şi cel local. 
În ultimii ani, organizarea şi gestionarea sistemului de sănătate a cunoscut un proces intens de regionalizare. 
La nivel regional activează Agenţiile Regionale de Sănătate (ARS), agenţii create la începutul anului 2010, care au regrupat 7 organisme care se ocupau cu politica de sănătate în regiuni şi departamente. Agenţiile funcţionează sub tutela ministerelor care se ocupă de sănătate, asigurări de boală, persoane vârstnice şi cu handicap. Ele organizează conferinţe regionale de sănătate (CRSA). 

În prezent, arhitectura regională este formată din:

· Agenţiile Regionale de Spitalizare (ARH), care coordonează spitalizarea publică şi privată. Directorii agenţiei sunt responsabili în faţa ministrului sănătăţii;

· Uniunile Regionale ale Caselor de Asigurare (URCAM), care cuprind cele trei principale regimuri de asigurare (regimul general, agricol şi cel al lucrătorilor independenţi) de la nivelul regiunii
;    

· Uniunile Regionale ale Medicilor care exercită o profesie liberală (URML), care sunt asociaţii alese ale medicilor cu responsabilităţi în ceea ce priveşte: analiza şi elaborarea de studii referitoare la sistemul de sănătate, exercitarea profesiei, nevoile medicale, informarea şi formarea medicilor;

· Conferinţele Regionale de Sănătate, care reunesc toţi actorii regionali, instituţionali şi profesionali. 
Un sistem de sănătate performant, puternic susţinut financiar 

Sistemul de sănătate francez este caracterizat de OMS ca unul dintre cele mai performante sisteme din lume
. Acest sistem complex de sănătate este compus din sistemul de îngrijire a sănătăţii (include sistemul de îngrijire oraş-soins de ville), instituţiile spitaliceşti (publice şi clinci private) şi sistemul de asigurări de sănătate (cele cuprinse în sistemul asigurărilor securităţii sociale şi cele mutuale facultative). 
Sistemul de sănătate francez este cotat şi ca unul dintre cele mai scumpe, cheltuielile pentru sănătate reprezentând, în anul 2007, aproximativ 11% din PIB, cu 2 procente mai mult decât media ţărilor din OECD (în 1998 erau consacrate 9,5% din PIB, iar în anul 2004, cheltuielile pentru sănătate erau de 10,5% din PIB şi 15,4% din cheltuielile publice, statul acoperind 78,4% din aceste cheltuieli)
. În anul 2007, 79% din cheltuielile de sănătate au fost finanţate din fonduri publice (media OECD fiind de 73%). Doar 7% din cheltuieli au fost acoperite de pacient, iar asigurările de sănătate privată au acoperit 13% din cheltuielile totale. 
Ca urmare a funcţionării acestui sistem de sănătate perfecţionat, speranţa de viaţă a populaţiei este ridicată, crescând în ultimii 20 de ani cu trei luni pe an (în 1998 – 74,6 ani la bărbaţi şi 82,2 ani la femei). Cercetările arată că atât sănătatea, cât şi calitate îngrijirii au crescut constant.

Organizaţia Mondială a Sănătăţii a arătat într-un raport din anul 2006 că rezultatele globale ale sistemului de sănătate francez au fost satisfăcătoare, speranţa de viaţă la femei fiind de 83,8 ani, iar la bărbaţi de 76,8 ani
, accesul la îngrijirea de calitate fiind foarte bun
, dar a pus în evidenţă carenţe importante referitoare la mortalitatea la naştere, la inegalităţile din domeniul sănătăţii şi cel social şi în domeniul accesului la serviciile de îngrijire ale sănătăţii. Misiunile regionale de sănătate au identificat 360 zone deficitare (2,6 mil. locuitori). 
Analiza actuală a acestui sistem a pus în evidenţă limitele sistemului de sănătate din Franţa, dezvoltarea scăzută a acţiunilor de prevenire în raport cu îngrijirea medie, lipsa de organizare a sistemului de îngrijire primară şi lipsa de eficienţă a instituţiilor de sănătate
. Din punct de vedere organizaţional, se remarcă o suprapunere a acţiunii unor structuri prea complicate (articulare insuficientă a serviciilor de stat, o lipsă de profesionalism în gestionarea sistemului, lipsa unei independenţe financiare la nivel departamental, regional). În Franţa funcţionează în prezent 2.900 instituţii de sănătate care cuprind spitale publice (2/3), spitale private cu scop lucrative, clinici private cu scop lucrativ (1/3)
. 
Spitalele publice sunt împărţite în mai multe categorii: 31 centre spitaliceşti, regionale (CHR), din care 29 sunt centre spitaliceşti universitare; 520 centre spitaliceşti generale; 364 spitale locale implantate în oraşe mici şi zone rurale
. În sistemul de sănătate sunt angajate 1,7 milioane cadre care practică profesiile reglementate de Codul Sănătăţii Publice, ca şi alte categorii socio-profesionale. Ca profesii sunt incluse profesii medicale (medici generalişti, specialişti, dentişti, farmacişti); profesii paramedicale (infirmieri, îngrijitori, kinetoterapeuţi, laboranţi, operatori radiologie). Ei sunt fie salariaţi, fie practică profesii liberale. În sectorul spitalicesc lucrează 47% din profesionişti, sectorul fiind consolidat în ultimii ani (în perioada 1985-2002 a crescut cu +31,3% numărul angajaţilor). În spitalizarea publică s-au aplicat indicatori ai evoluţei sistemului (taux directeurs d’evolution), asociaţi finanţării globale.

Finanţarea sistemului de sănătate se face, în principal, prin asigurările generale de sănătate care reprezintă un pilon al securităţii sociale franceze. Asigurările generale pentru sănătate au un rol predominant, finanţând peste 75,5% din cheltuielile pentru sănătate
. Şomerii au, de asemenea, acces la asigurarea protecţiei sociale în caz de boală.

Prin urmare, toate persoanele cu domiciliul în Franţa beneficiază de protecţie prin asigurare, indiferent de vârstă, venituri, sex şi stare de sănătate (principiul solidarităţii). Aproximativ 80% din francezi sunt asigurați cu asigurarea generală de sănătate, așa-numitul systeme général d`assurance maladie. Asigurarea acoperă riscurile financiare generate de boală, maternitate, invaliditate şi deces. Mai mult decât atât, aceasta oferă protecţie financiară în caz de accident de muncă şi boli profesionale. 

Diversele regimuri de asigurări generale se află sub tutela Direcţiei Securităţii Sociale a Ministerului Afacerilor Sociale.

Cel mai important este regimul general al securităţii sociale care asigură salariaţii din comerţ şi industrie, ca şi familiile lor (aproximativ 80% din populaţie):

· Regimul asigurărilor generale de sănătate care este administrat de Casa naţională pentru asigurări de sănătate ale lucrătorilor salariaţi CNAMTS şi, pe plan local, de Casele regionale (CRAM) şi de Casele primare (CPAM).

· Asigurările mutuale de sănătate – care fac parte din sistemul de mutualitate socială agricolă (MSA) - acoperă salariaţii şi cei ce exploatează terenurile agricole, ca şi familiile lor, ceea ce reprezintă 9% din populaţie.

· Casa naţională de asigurare de sănătate pentru profesiile independente (CANAM) administrează asigurările care acoperă artizanii, comercianţii şi reprezentanţii profesiilor liberale, aproximativ 6% din populaţie.

Alte profesiuni au sistemul lor de asigurări pentru sănătate (mineri, căi ferate etc.).

Regimul asigurărilor generale de sănătate determină echilibrul financiar al sistemului de sănătate şi asumă anume misiuni în domeniul activităţii de prevenire şi în acţiunile sanitare şi sociale. Casa organizează controlul medical asupra activităţii profesiilor şi asupra instituţiilor de sănătate. Casa de asigurări dă avizul asupra unor proiecte de lege şi reglementări din domeniul său de competenţă. Casele regionale de asigurări de boală (CRAM) îşi asumă sarcinile de interes comun ale caselor primare din circumscripţiile lor. Ele acţionează mai ales în domeniul prevenirii accidentelor de muncă şi al bolilor profesionale, ca şi în programele de acţiune sanitară şi socială. Casele primare de asigurare au un domeniu de competenţă locală, fiind responsabile de afilierea asiguraţilor, de prestaţiile de sănătate, de activitatea sanitară şi socială din circumscripţia lor. În regimul general, resursele financiare se constituie prin cotizaţiile patronale şi o contribuţie socială generalizată pe baza veniturilor.

Uniunile regionale ale caselor de asigurări generale de sănătate, conform convenţiilor trebuie să elaboreze o politică de gestionare a riscului în domeniul cheltuielilor şi al acordării îngrijirilor în oraşe şi să supravegheze aplicarea ei. Ele stabilesc acţiunile prioritare şi avizează planurile de acţiune ale Caselor ce administrează diferitele regimuri de asigurări.

De asigurări se beneficiază, în principal, după ce s-a constatat că lucrătorul a realizat 120 ore/lună înaintea solicitării, ori 600 ore în semestrul anterior.

La 1 ianuarie 2000 a intrat în vigoare un sistem de asigurări numit couverture maladie universelle (CMU), cu scopul de-a introduce un sistem obligatoriu de asigurări de sănătate dedicate celor care nu au ocupaţie. Aceste asigurări garantează oricărei persoane, oricare ar fi situaţia ei, o protecţie împotriva riscului de îmbolnăvire, prin afilierea la un regim obligatoriu de asigurare pentru boală. Orice rezident din Franţa care nu beneficiază pe drepturile afilierii la un regim obligatoriu pe baza criteriilor tradiţionale (activitate profesională sau criteriu asimilat, statut familial) va fi afiliat la un regim general, pe baza rezidenţei sale, sub rezerva că aceasta să fie stabilă sau regulată.

Persoanele care au un venit scăzut, au dreptul la o acoperire prin asigurare complementară gratuită şi au dispensă pentru plata anticipată a cheltuielilor. Beneficiarii venitului minim de inserţie sunt admişi automat.

Afilierea la un regim de asigurare de boală este obligatorie. Tinerii de 16 ani pot obţine, la cerere, statutul autonom de asigurat. 

Un element specific sistemului de asigurări de sănătate francez este funcţionarea asigurării complementare de sănătate. Deşi Franţa are un sistem public de sănătate, acesta nu acoperă toate nevoile pacienţilor. Astfel, o mare parte a populaţiei, aproximativ 87%, are poliţe de asigurare  complementară. Cele 6500 de companii de asigurări care administrează acest tip de asigurări acoperă peste 7% din cheltuielile totale de sănătate. Asigurarea complementară acoperă costurile totale sau parţiale nerambursate de sistem. Organismele profesionale şi asigurările private oferă, de asemenea, o protecţie complementară. 
În Franţa, coexistă trei tipuri de organisme de protecţie complementară: mutuale, companiile de asigurare privată şi instituţiile de prevenire (prevoyance). Protecţia complementară rezultă în urma demersului individual dar, de obicei, ea este propusă asiguratului, cu titlu colectiv, în cadrul activităţii profesionale.
Companiile de asigurări sunt întreprinderi private, aflate sub incidenţa Codului de asigurări. Asiguraţii dispun, din anul 1999, de o cartelă magnetică (Carte Vitale) care permite accesul la îngrijire pe baza asigurării. Ea conţine informaţii medicale care nu pot fi citite decât de specialiştii în medicină şi informaţiile referitoare la asigurările complementare.
Participarea financiară a pacientului a constituit unul din principiile de bază ale reformei sistemului francez de protecţie socială în caz de boală şi  s-a bazat pe necesitatea responsabilizării consumatorului.

Referitor la modalitatea de plată, în principiu, bolnavul plăteşte, de obicei, direct prestatorului, totalitatea costurilor serviciilor primite şi obţine ulterior rambursarea parţială din partea Casei de asigurări unde este afiliat. În fapt, se plăteşte direct o treime. Sumele rambursate bolnavului sunt calculate în funcţie de tarifele sau preţurile negociate şi de aplicarea unui procentaj, numit ticket moderateur. Acest procentaj este mai ridicat pentru îngrijirea ambulatorie (30% pentru serviciile medicilor şi 40% pentru îngrijiri auxiliare), 60% pentru medicamente „de confort”, 25% pentru serviciile spitaliceşti. Sunt exoneraţi de aplicarea ticketului moderator cei afectaţi de afecţiuni de lungă durată, înscrişi pe liste, cei care fac tratamente speciale în spitale peste 30 zile, femeile gravide, victimele unui accident de muncă, veteranii de război, titularii unei pensii de invaliditate etc. 
Rambursarea cheltuielilor se face pe baza unor tarife fixate în convenţiile încheiate cu specialiştii din serviciile de sănătate. Relaţia între prestatorii de servicii de îngrijire a sănătăţii şi insituţiile care coordonează şi finanţează diferă în funcţie de apartenenţa acestora la sectorul public sau privat. Persoanele admise în spitale plătesc o sumă forfetară pe zi, sumă care nu se plăteşte în centre sau unităţi de îngrijire de lungă durată.

Statul reglementează condiţiile de formare şi de exercitare a profesiunilor din domeniul sănătăţii. Agenţia naţională de acreditare şi evaluare a sănătăţii dă un aviz asupra actelor, prestaţiilor şi furnizărilor admise, pentru a fi rambursate şi luate în calcul.

Prin convenţii, organismele care gestionează asigurările pentru boală stabilesc modalităţile de remunerare a medicilor. Statul fixează modalităţile de remunerare a practicienilor din spitale.

Relaţiile între instituţiile sistemului de securitate socială şi profesioniştii liberali din sănătate sunt definite prin convenţii ce stabilesc regulile de distribuire şi plată a serviciilor. Ele sunt negociate între reprezentanţii principalelor regimuri de asigurări şi sindicatele profesionale, recunoscute ca reprezentative. Este suficient acordul unui singur sindicat reprezentativ. 
După 1980, Convenţiile au inclus şi coordonata controlului (limitării) nivelului cheltuielilor, iar în 1993, prevederea vizând raţionalizarea practicilor medicale. Preţurile practicate de profesioniştii cărora li se aplică aceste convenţii ar trebui, în principiu, să fie egale cu tarifele stabilite, dar această regulă are excepţii (medicii din sectorul 2 – cu onorarii libere, aplicate cu măsură, în timp ce medicii din sectorul 1 trebuie să respecte tarifele). În 1997, 99,6% din medicii liberali erau cu convenţii încheiate, 75% cu tarife negociate. Casele de asigurări de boală ţin o evidenţă individualizată a activităţii medicilor.
Conform acestor convenţii, medicii facturează prestaţiile conform tarifelor calculate în funcţie de două elemente: nomenclatorul care clasifică diferitele servicii în grupe, delimitate prin cuvinte-cheie şi tarifele negociate pentru fiecare dintre grupele desemnate. Printr-o decizie a guvernului, cu avizul comisiei din care fac parte reprezentanţii profesioniştilor şi ale caselor de asigurări, se actualizează acest nomenclator, ţinând cont de noi proceduri, de nivel, ale celor mai ridicate/scăzute ale costurilor diferitelor acte medicale.

Fixarea tarifelor (conform unor cuvinte-cheie) este importantă şi pentru stabilirea veniturilor medicilor şi pentru controlul evoluţiei cheltuielilor în sănătate care fac, de asemenea, obiectul negocierilor între reprezentanţii profesiunilor din sănătate şi casele de asigurări.

Autorităţile publice reglementează producţia şi distribuirea medicamentelor. Preţurile, la nivel de producător, ale medicamentelor admise pentru rambursare, sunt fixate prin decretele ministeriale ale Ministerului Muncii şi Solidarităţii Sociale, ale  Ministerului Sănătăţii şi ale Ministerului Economiei. Deciziile sunt luate în urma discuţiilor prealabile între Comitetul Economic al Medicamentelor şi fiecare laborator care produce medicamente, care duc la încheierea unei convenţii. Convenţia cuprinde pe lângă preţul medicamentului, dispoziţii referitoare la evoluţia preţului, angajamente referitoare la buna folosire a lor şi, mai recent, măsurile legate de restrângerea cheltuielilor sociale.

Comitetul Economic al Mmedicatelor evaluează efectele economice ale tratamentelor, iar pentru medicamentele noi se iau în considerare practicile din alte ţări europene. De exemplu, pentru un preţ public de 100 euro al unui medicament, 64,2 euro revin fabricantului, 3,8 euro engrosistului, 26,1 euro farmacistului şi 5,9 euro constituie partea de taxe (TVA, taxe de publicitate, taxe pe vânzări directe). Preţurile produselor nerambursabile prin sisteme de securitate socială nu sunt reglementate.

În domeniul farmaceutic se stabileşte un Acord-cadru plurianual între laboratoare şi Comitetul Economic al Medicamentelor, în care se stabileşte un obiectiv anual de evoluţie a cheltuielilor farmaceutice, reprezentanţii acestei industrii angajându-se să respecte acest acord.

În anul 1998 a fost creat Observatorul Naţional al Prescrierilor şi Consumului de Medicamente în sectorul ambulatoriu şi spitale care primeşte, prelucrează şi difuzează informaţii referitoare la acest domeniu.

Organizarea sistemului de îngrijire în cadrul spitalelor este făcută de agenţiile regionale ale spitalelor, conform unei hărţi a spitalelor şi schemelor regionale de organizare sanitară. Din 1985, finanţarea acestor instituţii publice şi private care participă la acest serviciu public este asigurată printr-o dotare globală, fixată la începutul exerciţiului bugetar.

Miniştrii sănătăţii, protecţiei sociale, finanţelor şi economiei stabilesc obiectivul previzionat al cheltuielilor, ca buget global. Nivelul total anual este stabilit prin aplicarea unei rate a evoluţiei faţă de obiectivul exerciţiului bugetar precedent.

Nivelul dotărilor regionale este fixat de miniştrii muncii şi protecţiei sociale şi sănătăţii, în funcţie de nevoile populaţiei, de schema de organizare sanitară şi de priorităţile regionale şi locale. Nivelul alocat fiecărei instituţii este stabilit anual de directorul agenţiei regionale a spitalelor.

Finanţarea spitalelor cu scop lucrativ diferă de cea a spitalelor publice şi are mai multe componente (sume forfetare pentru zi de spitalizare, pentru infirmiere, pentru medicament, pentru sala de operaţie, pentru analize, pentru plata medicilor etc.).

Dispozitivele de restrângere a cheltuielilor pentru sănătate s-au focalizat pe controlul ofertei serviciilor de îngrijire, pe stabilirea a priori a unor proceduri de finanţare pentru anumite activităţi, pe controlul tarifelor şi preţurilor pe restrângerea cheltuielilor pentru anume servicii şi bunuri medicale. Încă din 1972 a fost creată o hartă sanitară, menită a monitoriza capacităţile spitaliceşti şi serviciile sanitare.

Instituţia reţelelor de îngrijire a sănătăţii a încercat să raţionalizeze sistemul de sănătate, organizându-le pe o arie geografică determinată, cu scopul de a supraveghea patologiile şi populaţia. Au fost instituite reţele de oraş (cuprinzând medicina liberală, instituţii de sănătate, sociale sau medico-sociale). Ele sunt conduse de un consiliu. Un alt model de reţea este cel numit reţea spital sau oraş/spital, constituit din instituţii de sănătate agreate de agenţiile regionale ale spitalelor.

Pentru a controla efectivele de medici şi paramedici, a fost instituit, din 1971, „numerus clausus” la intrarea în facultatea de medicină, un număr stabilit anual de locuri disponibile. În acelaşi scop, a fost instituită finanţarea a priori a activităţilor medicale prin acordarea unui buget global instituţiilor publice de spitalizare şi obiective anuale pentru analize, infirmerie, clinici private. În timp, au fost dezangajate financiar casele de asigurări prin creşterea participării financiare a bolnavului şi prin creşterea ticketului moderator.

Parlamentul a stabilit anual obiectivul naţional al cheltuielilor pentru sănătate, nivelul asigurărilor generale de sănătate (ONDAM), în funcţie de care s-au stabilit obiectivele pentru fiecare activitate.

Guvernul stabileşte nivelul anual al cheltuielilor pentru spitalizare, în sectorul public şi privat cu scop lucrativ, instituţii care au contracte cu Agenţiile regionale de spitalizare; obiectivul cheltuielilor pentru îngrijirea sănătăţii în oraşe; obiectivul previzionat pentru cheltuielile cu onorariile medicilor, pentru reţete; un obiectiv prevăzut pentru nivelul cheltuielilor pentru servicii auxiliare medicale (laboratoare pentru analize, dentişti, moaşe etc).

GERMANIA
Cadrul legislativ

Legea fundamentală din 1949;
Codul Social introdus prin Legea reformei sănătăţii din 20 decembrie 1988;
Legea modernizării regimului de asigurări de sănătate din 14 noiembrie 2003;
Legea reformei sistemului de sănătate din 2007

            O organizare a sistemului de sănătate de tip federal
Legea fundamentală din 1949, reglementarea de nivel constituţional a Germaniei, precizează că sistemul de sănătate este considerat  o responsabilitate socială a statului, iar politica socială se întemeiază pe politica solidarităţii, subsidiarităţii şi autoguvernării. Politica subsidiarităţii implică acordarea protecţiei la cel mai apropiat nivel, adică la nivel local. În art. 28 se prevede că statul garantează constituţiile landurilor şi autonomia comunală, dar afirmă primordialitatea dreptului federal (art. 31), legea federală, când există, având prioritate faţă de legile landurilor. Constituţia federală prevede că, în toate landurile, condiţiile de viaţă trebuie să fie egale ca standard. Sănătatea nu este un domeniu al legislaţiei federale, dar anumite probleme importante sunt incluse în legislaţia federală, mai ales cele legate de prestaţiile sociale sau bolile ce ameninţă sănătatea publică. 
Germania este o republică federală care cuprinde 16 landuri, fiecare dintre acestea  având propriul guvern, parlament şi propria Constituţie.
Raportul dintre statul federal şi landuri reprezintă specificul sistemului german de sănătate, Germania dispunând de o organizare instituţională şi tradiţii aparte: federalismul şi principiul autoadministrării, care determină o articulare complexă a competenţelor în domeniul sănătăţii
.
Constituţia germană prevede marile principii care se referă la domeniul sănătăţii, principii ce au efect asupra exercitării profesiei de medic şi asupra asigurării securităţii sociale pentru toţi cetăţenii. Statul federal stabileşte cadrul sistemului de sănătate şi dispoziţiile referitoare la regimul obligatoriu de asigurare socială de sănătate, la politica legată de medicamente, la formarea medicilor. Statul federal supraveghează aplicarea regulilor de funcţionare şi control ale caselor de asigurări. 
Sistemul de sănătate german este un sistem modern şi eficient, care asigură o înregistrare medie de înaltă calitate în peste 2.200 spitale, prin 300.000 medici
 (72 milioane asiguraţi şi 8,5 milioane cu asigurări private de sănătate). Germania este ţara care a repartizat unul dintre cele mai mari procente din PIB sănătăţii publice (1970 – 6,3% , 1980 – 8,8%, 1990 – 8,7%, 1999 – 10,5).
Landurile asigură aplicarea legilor federale şi elaborează legi în domeniile lor de competenţă. Constituţia federală germană prevede distribuirea deciziilor între landuri, guvernul federal şi organizaţiile societăţii civile
. 
Legea reformei sănătăţii a precizat că administraţia locală asigură sănătatea populaţiei, prin serviciile de îngrijire a sănătăţii, stabileşte gama de servicii disponibile, catalogul  serviciilor fiind, în mare măsură, comun tuturor landurilor.
Ministerele sănătăţii din fiecare land (13 din 16) acţionează împreună cu Ministerul Federal al Muncii şi Politicii Sociale sau cu Ministerul Mediului. Ele au în schema de organizare subdiviziuni, precum cele pentru serviciile publice de sănătate, pentru promovarea sănătăţii, pentru îngrijirea în spitale, pentru supravegherea sănătăţii, pentru asociaţiile profesionale, pentru regimul produselor farmaceutice etc.

De exemplu, la nivelul landului Stuttgart, actorii politicii din domeniul sănătăţii sunt : a) Ministerul social al landului; b) Biroul de îngrijire a sănătăţii. În acest land există servicii de îngrijire medicală care se ocupă de medicina mediului înconjurător, toxicologia mediului, igiena aerului, calitatea apei potabile etc. Ca şi în alte landuri, funcţionează birouri de monitorizare a stării de sănătate a populaţiei, aflate sub coordonarea birourilor de îngrijire a sănătăţii şi birouri de monitorizare a igienei,  unde se pot face sesizări legate de probleme legate de igiena mediului. Există, de asemenea, birouri cu competenţe în domeniul prevenirii îmbolnăvirilor, care oferă şi consiliere în acest domeniu.

Guvernele landurilor sunt responsabile pentru întreţinerea infrastructurii spitalelor, obiectiv ce se realizează prin elaborarea unor planuri de management ale  spitalelor şi prin finanţarea  acestor programe. În domeniul activităţii spitalelor, ele au responsabilitatea planificării şi a investiţiilor.

Landurile răspund de serviciile din domeniul sănătăţii publice, la care se referă şi unele legi federale (mai ales la serviciile  legate de boli ce pot influenţa siguranţa publică). Ele au sarcina de a supraveghea angajaţii din instituţiile de protecţie a sănătăţii, din instituţiile de prevenire şi control etc.

Landurile sunt responsabile de modul în care îşi desfăşoară activitatea cadrele medicale şi de supravegherea activităţii  asociaţiilor medicilor, a Camerelor medicilor, şi de modul de utilizare a fondurilor de asigurare la nivel local.

Landurile cooperează cu înalţi funcţionari de sănătate din Ministerul de Sănătate şi cu instituţiile comune, pentru îndeplinirea anumitor obiective ale politicii de sănătate (de exemplu cu Academiile de studii publice din  landurile Bremen, Hamburg, Hesse, Saxonia inferioară, de Nord, Bavaria, Rhime-Westphalia etc).

Elementul specific cel mai important al sistemului german de sănătate rămâne delegarea puterii de stat către actorii de tip corporatist, cum sunt asociaţiile de medici. 
Federalismul reprezintă un mod aparte de repartizare a responsabilităţii, o cogestiune a domeniului sănătăţii, ce implică avantajele discutării problemelor şi obţinerii consensului, a unor mecanisme mai suple decât aplicarea unor reglementări uniforme şi acordarea autonomiei de acţiune factorilor locali, care sunt mai aproape de realitate. Uneori există riscul  segmentării diferitelor sectoare ale îngrijirii sănătăţii, ce poate duce la o creştere a costurilor sau la scăderea calităţii serviciilor de sănătate. 

Sistemul federal de sănătate acordă un rol important landurilor, mai ales în domeniul activităţii spitalelor. În domeniul sănătăţii, în Germania, landurile au competenţă legislativă şi administrativă, fiind necesar obţinerea unui acord între Bundestag şi Bundesrat pentru adoptarea unei legi în acest domeniu.

În anul 1992 şi 2003, când au fost adoptate reforme importante, a fost necesar acordul opoziţiei (majoritară în Bundesrat, dar minoritară în Bundestag).
În domeniul sănătăţii, guvernul a delegat competenţe organizaţiilor şi furnizorilor de servicii locali, care  desfăşoară activitate de autoreglementare, fiind reprezentaţi de Asociaţiile de medici cu statut de cvasicorporaţii publice. 
Specifică Germaniei este existenţa Uniunilor regionale ale medicilor, 23 la nivelul întregului teritoriu. Ele sunt instituţii de drept public, cu misiune de servicii publice, la care sunt afiliaţi, în mod obligatoriu, toţi medicii de medicină convenţională. 

Principalele funcţii ale uniunilor sunt: garantarea şi asigurarea  accesului la îngrijire ambulatorie; negocierea la nivel regional cu casele de asigurări; rambursarea onorariilor şi prescripţiilor;  negocierea cu casele de asigurări a ghidurilor de prescripţii şi tratamente medicale; garantarea fiecărui medic a plăţii onorariilor, etc. Uniunile exercită controlul economic asupra medicilor, control prevăzut în Codul Social. Uniunile sunt finanţate în totalitate de medici (fiecare cabinet dând de la 2 la 3% din cifra de afaceri).

 Sistemul asociaţiilor de medici funcţionează în toate landurile (unele au chiar câte două asociaţii, aşa cum este în Renania de Nord şi Westfalia), existând şi un  Comitet federal al medicilor. 
Comisiile comune de la nivelul landurilor, formate din contribuabili (reprezentaţi de asociaţii de fonduri de sănătate) şi furnizorii de servicii (medici stomatologi sau asociaţii de medici,  asociaţii ale spitalelor) stabilesc preţurile şi standardele, beneficiile, negociază contractele şi sancţionează membrii care încalcă reglementările în vigoare. 
Exercitarea profesiilor în domeniul sănătăţii este reglementată prin legislaţia landurilor şi a statutelor Ordinelor. În Germania există o separare strictă între medicina ambulatorie şi cea spitalicească, medicii liberali neavând acces la practica în spitale. Unele dispoziţii diferă de la un land la altul, dar regulile fundamentale de exercitare a profesiei sunt stabilite prin acord comun, prin Ordin federal. Formarea medicilor se organizează la nivel federal, dar landurile administrează universităţile. Landurile au competenţe administrative în controlul autorităţilor administrative şi a ordinelor profesiilor medicale şi paramedicale. Ordinele profesionale sunt organizate la nivel regional şi tutelează activitatea medicilor. La nivel federal se stabilesc condiţiile de exercitare a profesiei, iar la nivelul landurilor se supraveghează activitatea şi se reglementează prin legile landului. Camerele de la nivelul landului stabilesc condiţiile formării complementare şi recunoaşterea specialităţii.
Asistenţa medicală în oraşe este asigurată în proporţie de 60% de medici liberali, care dispun de cabinete echipate, cu personal specializat, asiguratul având acces liber la orice medic generalist şi la orice medic specialist.
În ceea ce priveşte prestarea serviciilor de sănătate, se remarcă activitatea deosebită  a spitalelor, care se disting prin  modul lor dual de finanţare: infrastructurile sunt plătite de landuri, iar cheltuielile de funcţionare sunt plătite de casele de asigurări. Privatizarea serviciilor medicale a fost o altă caracteristică importantă a sistemului de sănătate german, parteneriatul public/privat fiind o particularitate accentuată a acestuia.

Principalele reforme ale sistemului de sănătate german
De-a lungul ultimelor decenii, s-au realizat numeroase reforme ale sistemului de sănătate: Reforma Blum, din 1988 (legată mai ales de modalităţile de stabilire a preţului medicamentelor); Reforma Seehofer, din perioadele 1992-1995, 1995-1996 şi 1997 (legată de reducerea rambursării medicamentelor
 şi de schimbările din sistemul medicinei ambulatorii şi activităţii în spitale).
Prin aceste schimbări s-a mărit libertatea de acţiune a medicilor, posibilitatea pacienţilor de alegere şi s-a realizat scăderea preţurilor, prin punerea în acţiune a unui sistem  concurenţial între casele de asigurări. Reformele au urmărit dezvoltarea modelelor de parteneriat (în acordarea unor îngrijiri alternative, la domiciliu, a unor asistenţe pentru refacere etc.), în care a fost implicată şi  activitatea de voluntariat.
După anul 2000, Reforma Andrea Fischer şi Ulla Schmidt s-a concentrat pe reducerea costurilor şi pe îmbunătăţirea calităţii serviciilor de îngrijire a sănătăţii. Legea din anul 2000 a creat o instanţă federală, Comisia de coordonare paritară, care a reunit casele de asigurări, uniunile medicilor, Ordinul şi societatea spitalelor. Prin lege, Comisia fixează anual criteriile pentru îngrijirea pe baza de terapie, pentru cel puţin 10 boli, considerate de interes major. Un moment important al reformei a fost implementarea  Agendei 2010, prezentată de fostul cancelar german, Gerhard Schröder, în martie 2003.
Reforma din anul 2007 a propus ca, de la 1 ianuarie 2009, să se realizeze extinderea asigurărilor de sănătate, reorganizarea fondurilor de asigurare, a structurilor de finanţare şi a sistemului de asigurări private de sănătate. Reforma a asigurat concurenţa între principalele fonduri de asigurare de sănătate care sunt organizate la nivel regional şi/sau federal.
În 2004, existau 292 fonduri de sănătate, cu aproximativ 72 milioane de persoane asigurate şi 49 de companii de asigurări private de sănătate, cât şi fonduri profesionale (agricultori, mineri, marinari etc.). În ultimul timp, aceste fonduri au fuzionat (în anul 2006 erau 253 fonduri de sănătate). 
Noile reforme au reorganizat medicina de familie, introducînd semnarea unui contract între pacient şi medicul de familie, au extins policlinicile, forme de organizare preluate din estul ţării, tipuri aparte de ambulatoriu,  care reunesc medicii generalişti şi medicii specialişti, şi unde pot activa şi medicii care nu sunt liber profesionişti.

Un rol important au avu reformele iniţiate în anul 2006, amplu dezbătute de opinia publică germană, reforme care au dus la schimbări ale schemelor de finanţare ale sistemului de sănătate, crearea Fondului de sănătate, dar şi la implicarea activă a pacienţilor în procesul prevenirii îmbolnăvirilor şi în raţionalizarea cheltuielilor pentru sănătate.
Un sistem specific de finanţare al sistemului de sănătate - modelul  Bismarck 
Pornind de la Magna Charta, prin efortul cancelarului Bismarck (1883) a fost legiferată Legea asigurărilor de boală a muncitorilor, punctul de plecare al  sistemului de asigurări sociale de astăzi din Germania. Legea asigurării pentru boală din anul 1883 a pus în practică asigurarea obligatorie pentru muncitorii din industrie. În timp, sistemul asigurărilor sociale germane s-a dezvoltat şi a evoluat prin elaborarea altor legi esenţiale (legea asigurărilor de accidente de muncă – 1884, legea asigurărilor de pensie – 1889) care au susţinut permanent securitatea socială a populaţiei. Codul asigurărilor din Reich, din anul 1911, a sistematizat şi a pus sub o reglementare uniformă asigurarea de boală, de boală pentru bătrâneţe şi asigurarea pentru accidente. Codul a intrat în vigoare în anul 1914 şi a constituit baza juridică a asigurării pentru boală, până la adoptarea, în anul 1988, a primei legi referitoare la reforma sistemului de sănătate. Legea asigurărilor de îngrijire a sănătăţii din 1994 a reprezentat un pas important în evoluţia sistemului de asigurări de sănătate german. 
În prezent, marea majoritate a cheltuielilor pentru securitatea socială (circa 80 la sută) sunt acoperite prin SHI-sistemul de asigurări sociale (GKV) care acoperă 85 % din populaţie, alături de care funcţionează sistemul de asigurări private de sănătate (PKV) care acoperă 10% din populaţie, persoane ce obţin cel puţin 48600 euro pe an, trei ani consecutiv, şi sistemul de asigurări complementare prin care se rambursează servicii de sănătate neacoperite prin GKV sau coplată
.
Reforma sistemului de sănătate din anul 2007
 a prevăzut obligativitatea asigurării medicale pentru întreaga populaţie care trăieşte în Germania. Contribuţiile la fondurile de asigurare sunt împărţite între angajator (7%) şi angajat (7,9%), dar vărsate, începând cu anul 2009, într-o rată de contribuţie unică de 14,9%, independent de opţiunea angajatului (schema de asigurări de stat sau privată). Ca urmare a aplicare a acestui sistem de asigurări, aproximativ 85% din populaţie este asigurată (mandatoriu sau voluntar) în cadrul schemei de sănătate publică, în timp ce peste 10% dintre germani au asigurări private de sănătate. Asigurarea minimă obligatorie cuprinde accesul la cel puţin un spital şi la tratament ambulatoriu și trebuie să includă, neapărat, tratamentul pentru femeile însărcinate. 
În general, sistemul german al asigurărilor de sănătate a fost fundamentat pe principiile unei asigurări profesionale în cadrul întreprinderii şi pe principiul prevederii sociale. Conform acestui principiu, a devenit obligatorie asigurarea pentru boală, fiind posibil ca, de la un nivel anume al veniturilor, persoanele să poată opta pentru regimul legal sau pentru o asigurare privată. Asigurările private de sănătate pot fi achiziţionate doar în anumite cazuri, accesul pacienţilor la sistemul privat fiind permis dacă aceştia aveau un venit de 3.900 euro/an. În general, asigurările private acoperă mai multe arii de îngrijire, dar nu sunt, neaparat, mai avantajoase în termeni de costuri. 

Sistemul de sănătate german este finanţat, în principal, prin cotizaţiile sociale (salariale şi patronale), iar casele de asigurări de sănătate, în care sunt reprezentaţi finanţatorii (salariaţii şi organizaţiile patronale) au rolul de a gestiona aceste fonduri.
În Germania există o foarte mare diversitate a caselor publice de asigurări (în număr de peste 200) şi o mare autonomie a acestora. Fiecare casă de asigurări stabileşte nivelul cotizaţiilor plătite de către asiguraţi. În acest context are loc o negociere permanentă între casele de asigurări, reprezentanţii medicilor şi spitale. 
Germania este recunoscută ca fiind una din ţările cu cele mai bune sisteme de asistenţă medicală din lume. Costurile în sistemul de îngrijire a sănătăţii din Germania sunt ridicate, ca urmare a creşterii indicilor demografici, precum şi a ratei şomajului. Acest fenomen a dus la un deficit structural în continuă creştere (2,9 miliarde euro în 2003).

Sistemul asigurărilor de sănătate s-a confruntat cu dificultăţi financiare majore atât din perspectiva demografiei medicale, nevoii de calitate a serviciilor de sănătate, dar şi din cauza necoordonării activităţii diferitelor case de asigurări  Încă din anii ’80 a început un amplu proces de reformă a sistemului de asigurări de sănătate datorat manifestării unor dificultăţi apărute după reunificarea Germaniei. În anul 1992,  reforma Seehofer a avut drept scop gestionarea economică a cheltuielilor, introducându-se concurenţa între casele de asigurări de sănătate. Acest demers a crescut responsabilitatea financiară a acestora.
Deficitul financiar a exercitat presiuni pentru creşterea cotizaţiilor la asigurările de sănătate (în condiţiile în care aceste cotizaţii reprezentau deja 14% din costurile salariale).
În acest context, obiectivele principale ale reformelor ulterioare au fost limitarea cheltuielilor pentru sănătate, stabilizarea nivelului cotizaţiilor pentru sănătate, elaborarea unor strategii de realizare a unor economii în sistem (ceea ce specialiştii denumesc prin termenul de economicisation).
Implementarea Agendei 2010, prezentată de fostul cancelar german, Gerhard Schröder, în martie 2003 a dus la diminuarea rambursărilor serviciilor de îngrijire a sănătăţii, la restructurarea organizării sistemului serviciilor de sănătate, astfel încât să se realizeze economii de 23 miliarde euro, într-o perioadă de patru ani. Reforma din anul 2003 a continuat acest demers prin măsurile iniţiate de ministrul sănătăţii, Ulla Schmidt (SPD). Printr-un acord cu opoziţia creştin-democrată, a fost adoptată o vastă reformă, aprobată de Bundestag, pe 17 octombrie 2003. Reforma s-a desfăşurat pe trei axe principale: creşterea contribuţiei financiare şi a responsabilizării pacientului, diminuarea prestaţiilor şi adoptarea unor măsuri pentru îmbunătăţirea funcţionării de ansamblu a sistemului. Legea de modernizare a sistemului asigurărilor de sănătate pus un accent puternic pe participarea (directă sau indirectă) a pacienţilor, la gestionarea riscului de îmbolnăvire. 
Conform Codului Securităţii Sociale se acordă stimulente, bonusuri, pentru comportamentul responsabil al pacienţilor care participă regulat la campaniile de depistare a unor boli, la campanii de screening, check-up sau pentru respectarea strictă a unor scheme de tratament (art.65a, art.55, 56).     

Dacă reformele din 1988, realizate prin Legea reformei sănătăţii sau cea din 1997, prin Legea reînnoirii asigurării de boală, au fost iniţial amânate, chiar anulate, reformele din 2003 au dus la realizarea de fapt a acestor schimbări.
Creşterea generală a contribuţiei pacienţilor prin plată directă a fost prevăzută în Legea din 2003, sub forme variate: introducerea unor tichete moderatoare pentru consultaţii medicale, prin care pacientul achita o taxă de cabinet medical (Praxisgebühr) de 10 euro, vărsată o singură dată pe trimestru pentru o anume patologie şi nu pentru fiecare consultaţie; diminuarea globală a prestaţiilor, fiind eliminată subvenţionarea medicamentelor fără reţetă, a lucrărilor optice, curelor termale, cheltuielilor pentru ambulanţe etc. 

Legea a stabilit că un anume număr al prestărilor să fie finanţate prin impozite (cum ar fi indemnizaţiile şi îngrijirea pentru femeile însărcinate, IVG, indemnizaţiile pentru copiii bolnavi şi pentru cazuri de deces). Ca urmare a acestor decizii, fiscalitatea pe tutun a crescut considerabil. Obiectivul principal al acestor măsuri a fost scăderea cotizaţiilor pentru sănătate. 
La nivel organizaţional, reformele au introdus concurenţa între casele de asigurări de sănătate; libera alegere a unei case de asigurări, independent de apartenenţa la o categorie socio-profesională sau de zona în care locuieşte asiguratul. A avut loc, de asemenea, un proces de concentrare a caselor de asigurări. Demn de semnalat este faptul că, în perioada 1997-2001, mai mult de trei milioane de asiguraţi au schimbat casele de asigurări, optând pentru casele de asigurări de sănătate de întreprindere.

Reforma din anul 2003 a reorganizat sistemul de asigurări de sănătate şi sistemul de acordare a îngrijirilor de sănătate. Majoritatea caselor de asigurări a propus un sistem al medicului de familie (Hausarztsystem), prin semnarea unui contract între Casă şi medic. Medicul generalist a devenit astfel „pilotul”, sistemul de acordare a îngrijirilor medicale fiind „punctul de intrare” în sistem, înaintea consultării specialistului, efectuării analizelor şi înainte de a ajunge la farmacist.
În acest context a fost creat Centrul german pentru calitatea medicinei, independent de stat, compus din reprezentanţii Caselor de asigurare ai spitalelor, ai medicilor şi ai pacienţilor. Centrul a stabilit normele terapeutice, mijloacele de evaluare a eficacităţii îngrijirii, a medicamentelor (raportul costuri/avantaje).
În sistemul de sănătate german este predominant sectorul spitalelor publice, cu medici salariaţi, iar medicina ambulatorie este în sarcina medicilor liberali care activează în cabinete. Prin reformele adoptate, guvernul a încercat să facă spitale cât mai competitive şi, prin urmare, să reducă costurile pentru asigurările de stat furnizate de companii. Calitatea activităţii din cadrul spitalelor nu s-a raportat la durata spitalizării, ci la tipul de îngrijiri acordate şi la diagnostic. Îmbunătăţirea calităţii serviciilor medicale s-a bazat, de asemenea, pe responsabilizarea pacienţilor.

Reforma din 2003 nu a încheiat procesul de schimbare a modului de finanţare a sistemului de sănătate. Raportul Rürnp care a făcut bilanţul efectelor reformelor anterioare a pus în dezbatere alternative noi: introducerea unei asigurări cetăţeneşti (Bürgerversicherung), stabilită pe baza totalităţii veniturilor cetăţenilor şi o sumă forfetară pe cap de locuitor (Bürgerpauschale), corespunzătoare sumei de 200 euro, date de orice cetăţean (asigurarea fiind cofinanţată cu 1/3 de întreprindere, 1/3 din impozite şi 1/3 de cetăţeni).
Din anul 2007, legea reformei sistemului de sănătate a vizat reducerea inegalităţilor între cele peste 200 case publice de asigurări de sănătate şi cele private, promovând mecanisme concurenţiale între aceste case de asigurări. Legea a mai stabilit crearea, în anul 2009, a unui Fond de sănătate. 

Fondul de sănătate combină aspecte ale sistemului de asigurări ale cetăţenilor şi sistemul forfetar de prime de sănătate. Conform noilor modificări, Fondul de sănătate se va baza pe contribuţiile angajatorului şi angajatului, precum şi pe veniturile fiscale (angajaţii vor trebui să plătească aproximativ 6,5% din venitul lor înainte de impozitare, iar angajatorii vor trebui să plătească aproximativ 5,5% din veniturile angajaţilor înainte de impozitare). Contribuţiile şi veniturile fiscale vor fi vărsate direct în Fondul de sănătate. Şomerii vor plăti, de asemenea, o contribuţie pe baza ajutorului de şomaj. Aceste contribuţii vor fi plătite şi de cetăţenii germani care au asigurări private de sănătate.
Sistemul de tip Bismarck a fost aplicat şi în Franţa, Belgia, Austria, având la bază principiul asigurării, protecţia impotriva îmbolnăvirii fiind legată de locul de muncă şi fiind finanţată prin cotizaţii sociale. La fel ca în Germania, cheltuielile pentru îngrijire medicală sunt acoperite de casele de asigurări a căror gestionare este, în mare parte, centralizată (Franţa) sau puternic regionalizată (Germania). Trăsătura esenţială constă în caracterul obligatoriu şi naţional al asigurărilor şi în  gestionarea lor de către partenerii sociali. Oferta serviciilor de îngrijirea sănătăţii este mixtă atât din sectorul public, cât şi de la cel privat.
Problema comună a acestor sisteme este deficitul caselor de asigurări, ceea ce a determinat introducerea unor metode de management privat.
Ultimele reforme întreprinse în majoritatea sistemelor de sănătate de tip Bismarck, au angajat schimbări comune care au determinat pe mulţi specialişti să le considere o trecere spre sistemul Beveridge.

MAREA BRITANIE

Cadrul legislativ
- Legea privind serviciul naţional de sănătate şi serviciile de îngrijire la nivel local (1990)
;

- Cartea Albă - “Lucrând pentru pacienţi” (1989);

- Cartea Albă - „Noul sistem de sănătate: modern, de încredere” (1997);

- Legea sănătăţii (1999).

Serviciul Naţional de Sănătate (NHS) este finanţat din sistemul general de taxe al statului, serviciile medicale fiind oferite gratuit populaţiei (cu excepţia eliberării reţetelor şi tratamentelor dentare). 

Deşi finanţate la nivel central, serviciile NHS din Anglia, Irlanda de Nord, Scoţia şi Ţara Galilor sunt gestionate separat. În timp, au apărut mici diferenţe între  sistemele aplicate în aceste state, dar în ansamblu rămân similare în cele mai multe privinţe şi continuă să fie analizate ca aparţinând unui sistem unificat. 


NHS cuprinde circa 1,7 milioane de angajaţi, din care în Marea Britanie lucrează: 120.000 de medici, care îşi desfăşoară activitatea doar în spitale, 40.000 de medici generalişti, 400.000 de asistente medicale şi 25.000 de persoane care lucrează la serviciul de ambulanţă.

În ceea ce priveşte numărul de pacienţi, statisticile consemnează circa 1 milion de persoane care apelează la serviciile medicale într-un interval de 36 de ore.


Bugetul iniţial al NHS, în 1948, a avut o valoare de 437 milioane de lire sterline (aproximativ 9 miliarde de lire sterline la valoarea de azi). Finanţarea primită în perioada 2008-2009 a fost de 10 ori mai mare decât suma iniţială, de circa 100 miliarde de euro.


Aproximativ 60% din buget este utilizat pentru plata salariilor, 20% pentru medicamente şi produse medicale, iar 20% pentru infrastructură, aparatură medicală şi cursuri de perfecţionare. Circa 80% din buget provine din impozitele locale, în conformitate cu nivelul localităţii, structura populaţiei şi programele în domeniu. Potrivit statisticilor, fiecare cetăţean al Marii Britanii contribuie anual cu o sumă egală, în medie cu 1.980 de lire sterline.

Finanţarea sistemului de sănătate se asigură din următoarele surse:

- 80% de la bugetul consolidat al statului, reprezentând taxe şi impozite;

- 12% din contribuţiile de asigurări de sănătate;

- 8% din alte surse - circa 2% reprezentând plata reţetelor farmaceutice şi serviciilor stomatologice.

Activitatea NHS este coordonată de Departamentul pentru Sănătate, condus de un Secretar de stat care răspunde în faţa Primului-ministru.  Acest departament supraveghează activitatea celor 10 agenţii de profil (SHA), existente pe teritoriul Marii Britanii. La rândul lor, aceste agenţii coordonează activitatea structurilor locale NHS. Autorităţile regionale din Scoţia, Ţara Galilor şi Irlanda de Nord coordonează propriile servicii NHS locale. 
Principiile NHS, adoptate în anul 1948, au avut în vedere faptul că asistenţa medicală de bună calitate trebuie să fie pusă la dispoziţia tuturor cetăţenilor, indiferent de avere, deci  trebuie să se adreseze întregii populaţii, să fie liberă şi să  bazeze pe necesitatea clinică şi nu pe capacitatea de plată. 

Aceste trei principii au ghidat dezvoltarea sistemului de sănătate din Marea Britanie timp de peste şaizeci de ani. Modernizarea începută în anul 2000 a adăugat o serie de principii noi activităţii NHS:

- trebuie să permită accesul la o gamă completă de servicii medicale primare, îngrijire ambulatorie şi spitalicească; 

- trebuie să ofere, de asemenea, servicii de informare şi sprijin cetăţenilor în ceea ce priveşte promovarea sănătăţii, prevenirea bolilor, auto-îngrijirea, reabilitarea după tratament şi perioada post-îngrijire; 

- trebuie să se dezvolte în jurul nevoilor şi preferinţelor pacienţilor individuali, familiilor lor şi îngrijitorilor lor; 

-  trebuie să respecte demnitatea pacienţilor; 

- trebui să fie finanţate în continuare la nivel naţional şi să fie disponibile pentru toţi cetăţenii, fiind finanţată din impozite şi taxe; 

- organizaţiile de sănătate şi cele profesionale trebuie să identifice procedurile care ar trebui să fie modificate, precum şi dezvoltarea practicilor noi, care vor duce la îmbunătăţirea sistemului de sănătate;

- trebuie să sprijine, să recunoască, să recompenseze şi să investească în sistemul sanitar, încurajând educaţia, formarea şi dezvoltarea profesională; 

- trebuie să dezvolte parteneriate şi structuri de cooperare la toate nivelurile de îngrijire: între pacienţi, îngrijitorii lor, familiile şi personalul NHS; între sectoarele de sănătate şi asistenţă socială; între diferitele departamente guvernamentale; între sectorul public, organizaţiile de voluntari şi furnizorii privaţi de servicii medicale;

- trebuie să ţină cont de faptul că sănătatea este afectată de o serie de factori sociali, de mediu şi economici, cum ar fi lipsa de locuinţe şi educaţie sau o alimentaţie defectuoasă, despre care trebuie să informeze periodic; 

- trebuie să respecte confidenţialitatea serviciilor medicale ale pacienţilor şi să permită accesul liber al acestora la informaţii despre serviciile medicale, tratament şi performanţă; 

- trebuie să pună în aplicare progresele în domeniul ştiinţei, care oferă posibilităţi importante în acţiunile desfăşurate pentru prevenirea bolilor şi a tratamentului medical. 

Organizarea sistemului de sănătate

Dispoziţiile Legii privind serviciul naţional de sănătate prevăd o serie de obiective-cheie, printre care: 

- promovarea îngrijirii la domiciliu, în special a serviciilor de zi, pentru a permite cetăţenilor să beneficieze de facilităţile oferite de locuinţele proprii;

- asigurarea unor servicii fezabile, de vârf;

- evaluarea corectă a cerinţelor şi nevoilor populaţiei în domeniu;

- dezvoltarea unui sector medical independent, privat, care să ofere servicii de bună calitate; 

- asigurarea unei mai bune valori a banilor contribuabililor, prin introducerea unui nou sistem de finanţare pentru asistenţă socială.
Potrivit legii, contractul de sănătate NHS reprezintă un acord conform căruia o structură de servicii de sănătate - achizitor - se ocupă de furnizarea de servicii de sănătate către un alt organism - furnizor. Prin structură de servicii sănătate se înţelege una din următoarele entităţi:

- o autoritate în domeniul sănătăţii;

- un consiliu de administraţie;

- o agenţie de servicii comune, specializată; 

- o autoritate pentru servicii de sănătate. Potrivit legii, medicii de familie fac parte din cadrul Autorităţii pentru servicii de sănătate, care înglobează o serie de structuri locale şi regionale. 

- o entitate NHS;

- un organism cu expertiză în domeniul medical, care este recunoscut şi înregistrat la nivelul autorităţii centrale;

- un cabinet stomatologic; 

- Serviciul de sănătate publică, care dispune de laboratoare şi dotare specifică; 

- Secretarul de stat.
NHS este împărţit în două secţiuni: 

- asistenţă medicală primară;

- asistenţă medicală secundară. 

Asistenţa medicală primară reprezintă prima verigă de contact a cetăţenilor cu medicii de familie, acest serviciu fiind asigurat de o gamă largă de contractanţi independenţi, inclusiv medici, dentişti, farmacişti şi opticieni. 

Asistenţa medicală secundară reprezintă asistenţa medicală de urgenţă şi presupune îngrijirea medicală specializată.

Structurile care oferă servicii de îngrijire primară (PCT) au un rol major în furnizarea de servicii de sănătate pentru comunitate. Deoarece sunt organizaţii locale, cunosc necesităţile membrilor comunităţilor în care funcţionează, astfel încât să poată asigura cele mai eficiente servicii de sănătate şi asistenţă socială.

Există 167 de structuri NHS de asistenţă primară şi 58 de structuri secundare care coordonează activitatea a circa 1.600 de spitale şi centre de îngrijire de specialitate. 

Structurile NHS au ca principale atribuţii verificarea serviciilor oferite de spitale, cheltuirea eficientă a fondurilor, dezvoltarea serviciilor, angajarea forţei de muncă specializată: asistente medicale, medici, farmacişti, moaşe, fizioterapeuţi, radiologi, terapeuţi, consilieri, psihologi, cercetători,There are many other non-medical staff employed by acute trusts, including receptionists, porters, cleaners, specialists in information technology, managers, engineers, caterers and domestic and security staff. recepţionere, hamali, specialişti în domeniul tehnologiei informaţiei, manageri, ingineri, bucătari, personal de securitate. 


Pe lângă aceste structuri, există alte 12 servicii NHS care gestionează activitatea serviciului de ambulanţă, precum şi structuri care răspund de activitatea Institutului Naţional pentru Sănătate, a centrelor pentru bătrâni, a centrelor de servicii pentru sănătate mintală.

Serviciile farmaceutice sunt furnizate în principal de către reţelele de farmacii locale, înregistrate în evidenţa ministerului. În perioada anilor 1997-1998 existau circa 10.500 de farmacii, număr care a rămas constant până în prezent. Creşterea cheltuielilor privind produsele farmaceutice este o preocupare politică majoră a guvernului, cheltuielile fiind reduse în perioada de criză economică din ultimii ani.

Din structura sistemului de sănătate fac parte şi o serie de unităţi medicale terţiare, întâlnite şi în alte ţări, care oferă servicii specializate suplimentare faţă de asistenţă medicală secundară. Aceste servicii includ, de regulă, servicii de neurochirurgie, cardiovasculare, transplanturi hepatice, renale şi tratamente împotriva cancerului. În principal, acestea sunt oferite de spitale care îşi desfăşoară activitatea la nivel regional sau supra-regional. Pacienţii sunt direcţionaţi la aceste spitale de către medicii de specialitate ce lucrează în sistemul de asistenţă medicală secundară, în situaţia în care este necesar un tratament specializat deosebit. 

De asemenea, deosebit de importante sunt spitalele din comunităţile mici, care pot avea între 50 şi 200 de paturi, pentru accesul rapid la îngrijire medicală a persoanelor cu probleme. Serviciile oferite variază de la spital la spital, dar există şi  servicii de diagnosticare, săli de operaţie, unităţi de intervenţie rapidă, alte facilităţi spitaliceşti. Reducerea costurilor a impus reducerea numărului de astfel de unităţi, de la 600 la 400, accentul fiind pus pe tratamentul primar.

În general, sistemul de management al unităţilor medicale este format din trei persoane: directorul clinicii, care are în responsabilitate latura medicală, un manager asistent care este ales din partea asistentelor medicale şi un director financiar.

În Marea Britanie funcţionează câteva sute de spitale şi unităţi medicale private, în care îşi desfăşoară activitatea peste 20.000 de specialişti.

Ministerul sănătăţii (DOH), sub conducerea Secretarului de stat
pentru sănătate, răspunde pentru activitatea desfăşurată în domeniu. Structura sa este următoarea
:

- Direcţia pentru sănătate publică;

- Direcţia departamentală şi de resurse;

- Direcţia pentru asistenţă socială;

- Direcţia asistente medicale;

- Direcţia pentru cercetare şi dezvoltare;


- Direcţia pentru structurile NHS regionale.

Structura schematică a NHS este următoarea:

- autoritatea pentru sănătate;

- direcţia pentru servicii primare;

- entităţile regionale.


Alături de structurile specifice se regăsesc o serie de ministere, care au responsabilităţi în domeniul sănătăţii:


- Ministerul pentru Securitate Socială (plăţi de sprijin, pensii de invaliditate etc);


- Ministerul Mediului, Transportului şi Regiunilor (servicii sociale administrate prin intermediul autorităţilor guvernamentale);


- Ministerul Agriculturii, Alimentaţiei şi Pescuitului (standarde de alimentaţie);


- Ministerul pentru Educaţie şi Formarea Forţei de Muncă (pregătirea studenţilor şi altor angajaţi din domeniul sănătăţii).

POLONIA

Cadrul legislativ
- Legea privind unităţile medicale (1991);

- Legea privind profesia de medic (1996);

- Legea privind asigurările universale de sănătate (1999).

După reforma sistemului de sănătate, care a avut loc în anul 2005, Polonia utilizează în prezent un sistem mixt de finanţare a sistemului de asigurări de sănătate - public şi privat. 

Contribuţiile de asigurări de sănătate reprezintă o sursă majoră de finanţare a sistemului de sănătate publică. Contribuţia de asigurări de sănătate este obligatorie pentru anumite categorii de angajaţi şi reprezintă 9% din venitul impozabil (2007).

Sistemul de asigurări de sănătate a fost descentralizat o perioadă de 4 ani
, după care s-a revenit, fiind creat un Fond Naţional de Sănătate, care dispune de sucursale regionale. Acest Fond administrează sistemul de asigurări de sănătate, fiind  împărţit în 17 fonduri specifice de profil. Fondul Naţional de Sănătate are  responsabilităţi de planificare, gestionare şi finanţare a serviciilor de sănătate publică.

Contribuţiile de asigurări de sănătate pentru anumite categorii de salariaţi nusunt acoperite de schema standard, aceste cheltuieli fiind finanţate în mod direct de stat din impozite, din plata serviciilor medicale şi, în mai mică măsură, printr-o formă de servicii preplătite. Cheltuielile private reprezintă circa 30% din suma totală utilizată în serviciile de sănătate. 

Asistenţa medicală primară şi medicina de familie au fost dezvoltate continuu din anul 1991, punându-se cu un accent sporit pe pregătirea specialiştilor din domeniul sănătăţii şi a celor care îşi desfăşoară activitatea în medicina de familie. 

Există o separare strictă între îngrijirea de specialitate în sistem ambulatoriu şi cea din sistemul de internare în unităţile medicale. Îngrijirea de specialitate ambulatorie este realizată în principal de unităţi private, fiind dezvoltate mai mult în oraşele mari. În anul 2003, de exemplu, existau 732 de spitale de stat şi 72 de spitale private. Cu toate acestea a existat o tendinţă de scădere a numărului de paturi de spital, de la 6,6 paturi/1000 de locuitori, în 1990, la 4,7 paturi/ 1000 de locuitori, în anul 2002.

Potrivit statisticilor, se observă o scădere a procentului de mortalitate infantilă şi un accent mai mare pe activitatea de prevenire, cu toate că există tendinţe nefavorabile, care includ: şomajul, valori demografice nefavorabile, lipsa de stabilitate politică, accesul limitat la asistenţa medicală, subfinanţarea sistemului public de sănătate şi creşterea nemulţumirilor faţă de salariile mici în rândul profesioniştilor din domeniul sănătăţii.

Organizarea sistemului de sănătate

Reforma din 2005 a divizat sistemul de sănătate al ţării între trei instituţii:  

- Ministerul Sănătăţii; 

- Fondul Naţional de Sănătate; 

- Administraţia regiunilor.

Rolul Ministerului Sănătăţii a evoluat progresiv de la rolul de finanţator de îngrijire a sănătăţii şi furnizor de servicii medicale, la cel de structură decizională privind politicile în domeniu. Ministerul este responsabil cu aplicarea politicilor de sănătate naţionale, de investiţiile majore de capital şi de asigurarea cadrului optim de desfăşurare a activităţilor medicale şi de perfecţionare a cadrelor. Acesta are în responsabilitate administrativă numai acele instituţii de îngrijire a sănătăţii, pe care le finanţează în mod direct: 

- centrul naţional de educaţie postuniversitară;

- centrele naţionale pentru sănătatea copiilor şi sănătatea maternă;

- centrele de cardiologie;

- academiile medicale;

- spitalele universitare;

- institutele de cercetare.

Ministerul este, de asemenea, responsabil pentru punerea în aplicare a 
programelor naţionale de sănătate publică, pentru formarea personalului medical, pentru finanţarea parţială a fabricării şi cumpărării echipamentelor medicale, precum şi pentru stabilirea şi monitorizarea unor standarde de sănătate. 

În plus, Ministerul Sănătăţii are câteva funcţii de supraveghere pentru o serie de entităţi: Oficiul pentru Medicamente şi Dispozitive Medicale, Inspecţia Sanitară şi altele.   

Noua structură creată în anul 2003, Fondul Naţional de Sănătate, are ca principală atribuţie finanţarea serviciilor medicale oferite persoanelor asigurate. Această structură nu poate să se angajeze în activităţi cu scop lucrativ, nu poate desfăşura activităţi finanţate de la bugetul de stat cu instituţiile proprii de asistenţă medicală, nu are nici un drept de control asupra persoanelor juridice reprezentate de instituţiile de asistenţă medicală sau farmacii şi nu poate fi acţionar în cadrul unor societăţi care coordonează instituţiile de îngrijire a sănătăţii sau comerţul cu medicamente. 

Fondul Naţional de Sănătate este supravegheat de către Consiliul Fondului. Acest Consiliu este compus din nouă membri numiţi de primul-ministru pentru o perioadă de cinci ani. Fondul este gestionat şi reprezentat de preşedintele său, care este numitşi confirmat de către Consiliu. Vicepreşedintele pentru probleme medicale trebuie să să fie un medic. Ceilalţi vicepreşedinţi sunt propuşi de către preşedinte, fiind numiţi şi eliberaţi din funcţie de către Consiliul Fondului, care stabileşte şi  remunerarea lor.
La fiecare nivel al administraţiei regiunilor, autorităţile de sănătate sunt responsabile pentru trei domenii de lucru: strategiile generale şi planificarea necesităţilor medicale identificate într-o anumită regiune, promovarea sănătăţii, precum şi gestionarea cheltuielilor de sănătate publică utilizate în instituţiile de îngrijire medicală. 

Potrivit legii, unităţile de îngrijire medicală sunt instituţii independente în ceea ce priveşte organizarea, angajarea de personal, activele şi finanţele. Prin unitate de îngrijire a sănătăţii se înţelege:

- spitale, structuri de îngrijire medicală la domiciliu, sanatorii, entităţi care asigură servicii de refacere a sănătăţii, unităţi care asigură servicii medicale 24 de ore din 24;

- departamente de servicii medicale în ambulatoriu, centre de sănătate sau clinici ambulatorii; 

- serviciile de ambulanţă şi pentru situaţii de urgenţă;

- centre de diagnostic şi de laborator;

- clinicile dentare şi de protezare medicală;

- centre de tratament şi de îngrijire a copiilor, 

- alte instituţii care îndeplinesc condiţiile cerute de lege.

Potrivit legii, atât unităţile medicale de stat, cât şi cele private sunt supuse aceloraşi cerinţe de acreditare. Legea prevede un spectru larg de persoane juridice care au dreptul de a înfiinţa instituţii de sănătate, iar persoanele fizice/juridice, care încheie parteneriate comerciale, pot constitui o instituţie de îngrijire a sănătăţii. Diferenţa esenţială dintre entităţile de sănătate de stat şi cele private este dată de regimul juridic. Unităţile publice de sănătate pot fi acreditate de către ministrul de resort sau de un organism central al administraţiei guvernamentale, universităţi, Academia Medicală etc. Unităţile private sunt acreditate de Institutul Independent pentru Sănătate (HCI), care reuneşte circa 90% dintre acestea.

Principala caracteristică a unităţilor HCI este dependenţa lor de sistemul de contribuţii pentru asigurări de sănătate. Aceste unităţi se înregistrează la tribunal, ca orice societate comercială, dar această acţiune se realizează după înscrierea în registrul instituţiilor de îngrijire a sănătăţii. Acest registru este deschis şi păstrat de către Ministrul Sănătăţii sau de administraţia voivodatelor, în funcţie de structura organizatorică şi de tipul de statut juridic.

Fiecare unitate HCI se autofinanţează pentru acoperirea costurilor operaţiunilor şi obligaţiilor de profil. Dacă unitatea nu este în măsură să acopere eventualele pierderi, Institutul Independent pentru Sănătate este obligat să facă acest lucru. Institutul nu plăteşte impozit pe venit. 

Alte instituţii private de îngrijire a sănătăţii pot fi înfiinţate pe lângă biserici sau organizaţii religioase, un angajator, un sindicat, o fundaţie sau o companie de asigurare. 

Legea cu privire la asigurările universale de sănătate a schimbat radical 
sistemul de îngrijire a sănătăţii publice, în ceea ce priveşte structura şi sursele de finanţare. Încheierea de asigurări de sănătate obligatorii a eliminat sistemul centralizat finanţat de la bugetul de stat, care a fost administrat de autorităţile guvernamentale. Dreptul la servicii de sănătate a fost condiţionat de înregistrarea în sistemul de asigurări de sănătate obligatorii şi de plata contribuţiilor. Din anul 1997, au fost introduse două mari surse publice de finanţare pentru sănătate: pe de o parte, contribuţiile pentru asigurări de sănătate şi contribuţiile de la bugetul de stat şi, pe de altă parte, din bugetele voievodatelor, autorităţile judeţene şi comunale. 

Legea cu privire la asigurările sociale de sănătate defineşte toate categoriile de persoane supuse prevederilor legale, inclusiv persoanele neangajate (şomeri, studenţi), funcţionarii publici (armată, poliţie) şi altele categorii (refugiaţi politici). 

Toate grupurile sociale sunt prezente în cadrul sistemului de asigurări de sănătate obligatorii. Un contribuabil nu poate renunţa la acest sistem pe motiv de nivel foarte ridicat sau scăzut al veniturilor.

Calcularea contribuţiilor variază, în funcţie de grupurile de persoane asigurate. Acest lucru este valabil mai ales pentru persoanele care nu lucrează în sectorul de stat, de exemplu agricultorii, ale căror venituri nu sunt impozitate. Sistemul de calcul al asigurărilor pentru agricultori este stabilit în funcţie de preţul a 500 kg de secară/hectar cultivat. Contribuţiile de asigurare pentru persoanele care desfăşoară activităţi independente sunt proporţionale cu venitul obţinut, dar nu pot fi mai mici de 75% din salariul mediu pe ţară.

De-a lungul anilor, cheltuielile persoanelor fizice pentru medicamente au fost predominante în totalul cheltuielilor legate de sănătate. Aceste sume totalizează 60% din totalul cheltuielilor private, cheltuielile directe privind serviciile de sănătate variind între 20% şi 25% din volumul de plăţi. O parte relativ mică din aceste cheltuieli include plăţile şi coplăţile pentru serviciile medicale furnizate de către unităţile de sănătate publică.

Plăţile directe acoperă o serie de servicii medicale de specialitate: analize, servicii de stomatologie, asistenţă medicală spitalicească, reabilitare şi recuperare medicală. Conform studiilor de specialitate, serviciile medicale gratuite nu sunt bine organizate, existând liste mari de aşteptare pentru cetăţeni, precum şi o lipsă acută de specialişti.

În temeiul legii, plata şi co-plata individuală a persoanelor asigurate se aplică pentru următoarele servicii:

- cheltuielile pentru hrană şi cazare la casele de îngrijire şi sanatoriile pentru boli cronice;  

- cheltuielile pentru hrană şi cazare la unităţile de recuperare medicală, care asigură servicii 24 de ore din 24;

- 30% din valoarea medicamentelor produse de către farmacii şi 50% din preţul medicamentelor obţinute pe baza reţetelor;

- o sumă fixă pentru examenele şi analizele medicale, precum şi pentru eliberarea reţetelor;  

- plata parţială sau totală a dispozitivelor şi protezelor ortopedice prescrise de medic;

- o sumă reprezentând cheltuielile de transport medical spre un sanatoriu;

- costul de deplasare cu ambulanţa, dacă nu este nevoie de un tratament de urgenţă. 
Nivelul de co-plată este limitat şi depinde de veniturile persoanelor asigurate. De exemplu, tariful lunar pentru cheltuielile de hrană şi cazare la casele de îngrijire a sănătăţii şi sanatoriile pentru boli cronice nu poate depăşi 70% din salariul lunar al unei persoane singure, care are un copil în îngrijire, sau 70% din salariul unui angajat aflat sub tratament medical de specialitate. Pentru asigurarea acestor servicii medicale există 8 categorii de cazare, preţul variind între 6,5 şi 23,3 PLN/zi
.

 De asemenea, co-plata se realizează la preţ fix pentru medicamentele de bază, în valoare de 3,2 PLN, iar pentru un medicament produs de o farmacie preţul este de 5 PLN, această valoare neputând depăşi decât cu maxim 0,5% preţul medicamentului de bază şi cu 1,5% preţul unui medicament prescris de medicul de familie. 

Persoanele asigurate plătesc 30% din costurile de producţie ale dispozitivelor ortopedice şi 50% pentru protezele auditive.

SLOVENIA

Cadrul legislativ
- Legea privind sănătatea şi asigurările de sănătate (1992), cu modificările ulterioare (2005);

-  Legea privind serviciile medicale (1992);

-  Carta Albă a Ministerului Sănătăţii (2002);

- Rezoluţia Guvernului privind Planul naţional de îngrijire a sănătăţii pentru perioada 2008-2013 .

Sistemul de sănătate a suferit schimbări majore, după declararea independenţei ţării în anul 1991. Cele mai importante transformări au avut loc în perioada 2002 - 2007, având la bază prevederile expuse în Carta Albă a Ministerului Sănătăţii.

A fost reformat sistemul de finanţare pentru asistenţa medicală (fiind introdusă plata pentru serviciile medicale spitaliceşti pe baza grupurilor de diagnostic (DRGs); au fost redactate ghidurile clinice pentru creşterea calităţii asistenţei medicale; au fost anulate datoriile Institutului de Asigurări de Sănătate din Slovenia şi a fost introdus un program de convergenţă pentru a limita cheltuielile acestuia, etc. 

Gestionarea sistemului de sănătate revine Ministerului Sănătăţii. Structura organizatorică a acestuia cuprinde numeroase structuri: diverse agenţii din cadrul Ministerului Sănătăţii (cum ar fi Inspectoratul pentru sănătate); organisme publice independente (cum ar fi Institutul pentru Asigurări de Sănătate, Institutul de Sănătate Publică); spitale şi centre de îngrijire primară, precum şi furnizorii privaţi de servicii de sănătate.

Din 1992, Slovenia a aplicat un sistem de asigurări sociale care a avut la bază primele obligatorii de asigurare, dependente de veniturile asigurătorului, sume care au fost gestionate de Institutul pentru Asigurări de Sănătate. Cheltuielile pentru acest domeniu au reprezentat 92,9% din cheltuielile publice de sănătate (2006). În acelaşi an, serviciile medicale cu plată au reprezentat 28% din totalul finanţării activităţilor medicale în 2006. 

Rolul autorităţile locale în finanţarea sănătăţii este mică, fiind limitată la furnizarea şi întreţinerea infrastructurii de sănătate pentru nivelul asistenţei medicale primare (centrele de sănătate de îngrijire medicală primară, farmacii publice şi spitale). 

Din ianuarie 2002, contribuţiile pentru asigurarea de sănătate reprezintă 13,45% din venitul brut al angajatului, această valoare fiind împărţită între angajator (6,56%) şi angajat (6,36%). Angajatorul plăteşte un procent suplimentar, reprezentând 0,53% din venitul brut, pentru a acoperi cheltuielile legate de accidente la locul de muncă şi boli profesionale.

În 1999, a fost introdus cardul de asigurări de sănătate. Acest lucru a reprezentat un pas tehnologic important, deoarece aproape toţi furnizorii de servicii medicale au intrat în reţeaua de specialitate susţinută, gestionată şi coordonată de Institutul pentru Asigurări de Sănătate.

Consiliul Naţional pentru Sănătate este un organism consultativ al guvernului, având atribuţii în implementarea politicilor de sănătate. De asemenea, potrivit legii, Consiliul are rolul de a sprijini politica de sănătate prin monitorizarea efectelor produse de acţiunile mediului asupra sănătăţii; evaluarea planurilor şi proiectelor de acte normative din domeniul sănătăţii, din perspectiva populaţiei. Consiliul coordonează sectoarele de investiţii în sănătate, activităţile guvernamentale privind sănătatea publică (politici de impozitare, apărare şi alimentaţie), şi programe cultural-sportive (introducerea de noi tehnologii pentru creşterea siguranţei traficului rutier şi de protecţie a sănătăţii la locul de muncă). Consiliul Naţional pentru Sănătate are doar un rol consultativ, neavând putere de decizie.

Agenţia Publică pentru Medicamente, Dispozitive şi Componente Medicale a fost înfiinţată la data de 1 ianuarie 2007, prin fuziunea fostei Agenţii pentru Medicamente şi Dispozitive Medicale (din structura Ministerului Sănătăţii), cu Institutul naţional de Farmacie şi Medicamente.

Noua Agenţie Publică pentru Medicamente, Dispozitive şi Componente Medicale este un organism public, care colaborează cu Ministerul Sănătăţii. Funcţiile sale sunt menţionate în legile adoptate de Parlament: Legea medicamentelor, Legea sângelui şi Legea privind calitatea şi securitatea ţesuturilor şi celulelor umane. Este un organism de reglementare naţională în domeniul calităţii produselor farmaceutice şi componentelor medicale de orice tip.

Sistemul de sănătate sloven rămâne relativ centralizat, iar responsabilitatea comunităţilor locale este încă limitată. Ministerul Sănătăţii are sarcina de a planifica activitatea întregului sistem de sănătate. Un avantaj al acestui aspect este legat de faptul că fiecare cetăţean sloven are dreptul de a alege un medic personal, fără a exista vreo limitare administrativă sau teritorială. Pacienţii pot să contacteze un alt cadru medical pentru un al doilea aviz şi îşi pot schimba modifica alegerea lor de iniţială privind medicul de familie.

Pe lângă primele obligatorii de asigurare, dependente de veniturile asiguratorului, perceperea taxelor şi impozitelor la nivelul bugetelor naţionale şi municipale reprezintă o altă sursă de finanţare publică (5,2% din totalul cheltuielilor de sănătate în 2006). Aceste sume au reprezentat investiţii de capital în asistenţă medicală şi centre de sănătate, care sunt deţinute de către Ministerul Sănătăţii sau municipalităţi.

Contribuţiile private şi sistemul de plată/co-plată a serviciilor medicale au reprezentat, în 2006, 27,8% din totalul cheltuielilor pentru asistenţa medicală de sănătate. În contextul reducerii treptate a cheltuielilor publice pentru sănătate, la sfârşitul anului 2007, circa 1,5 milioane de persoane au contribuit voluntar la sistemul de sănătate pentru a acoperi valoarea coplăţilor. 

În Slovenia, exista 21 de categorii de persoane asigurate. Principalele categorii sunt următoarele:

- angajaţii din sectorul public – în cazul acestora, contribuţiile de asigurări de sănătate obligatorii reprezintă 13,45% din venitul brut, valoare împărţită între angajator şi angajat, 6,56% + 0,53% angajator, respectiv  6,36% angajat;

- şomeri – în acest caz, Institutul Naţional pentru Ocuparea Forţei de Muncă plăteşte o contribuţie pentru fiecare persoană înregistrată, reprezentând 12,92% din indemnizaţia de şomaj;

- pensionari - această categorie plăteşte o contribuţie de 5,96% din valoarea brută a pensiei;

- agricultori şi meşteşugari - aceste categorii plătesc 18,78% din venituri către sistemul de asigurare;

- persoanele care desfăşoară activităţi independente – a căror contribuţia reprezintă 13,45% din venituri;

- persoanelor fizice fără venituri, persoane condamnate şi veteranii de război – ale căror contribuţii sunt plătite de stat sau municipalităţi.

Legea prevede acordarea de fonduri din bugetul de stat pentru asistenţă medicală de urgenţă pentru persoanele fără domiciliu, cetăţenii străini din state cu care nu au fost încheiate acorduri internaţionale, cetăţenii sloveni cu domiciliul în străinătate, care sunt rezidenţi temporar în Slovenia sau care sunt în tranzit prin Republica Slovenia şi care nu sunt în măsură să-şi asigure plata serviciilor de sănătate.

Reglementările privind asigurarea de sănătate obligatorie definesc pachetul de servicii al beneficiarilor. Acesta cuprinde acoperirea serviciilor primare, secundare şi terţiare, acordarea de produse farmaceutice şi dispozitive medicale, acordarea de concediu medical care depăşeşte 30 de zile şi costurile de călătorie la unităţile de sănătate, precum şi:

- servicii de sănătate pentru copii, minori cu deficienţe de dezvoltare,  adolescenţi şi studenţi, inclusiv diagnosticare, tratament şi reabilitare;

 - consiliere în planificarea familială, contracepţie, îngrijire prenatală, naştere şi îngrijire a mamelor; 

- servicii care fac parte din programe de prevenire, diagnostic şi tratament al bolilor infecţioase, inclusiv HIV; 

- tratament şi reabilitare pentru boli profesionale sau accidente de muncă, boli maligne, boli nervoase, boli mintale, epilepsie, hemofilie, paraplegie, tetraplegie şi paralizie cerebrală, diabet zaharat în formă avansată, scleroză multiplă, etc;

- servicii medicale legate de donarea şi transplantul de ţesuturi şi organe, tratament medical de urgenţă, inclusiv transportul de urgenţă, asistenţă medicală pentru vizitele de îngrijire şi tratament la domiciliu şi în instituţiile sociale; pe termen lung.

Toate celelalte servicii de îngrijire a sănătăţii implică aplicarea costurilor prin co-plată. În funcţie de anumite, asigurarea de sănătate obligatorie acoperă între 25% şi 95% din costuri (transplantul de organe, inseminare artificială, transportul cu ambulanţa în cazuri care nu reprezintă urgenţe, tratamente oftalmologice, etc). 

Totodată, există două tipuri diferite de servicii de sănătate: serviciile furnizate prin intermediul Ministerului Apărării şi serviciile care sunt oferite de companiile mari. Ministerul Apărării deţine şi are propriile sale structuri de sănătate, medicii fiind angajaţi ai Ministerul Apărării. Toate serviciile medicale din acest sector sunt finanţate de la bugetul de stat.

Mecanismul de plată pentru serviciile de sănătate oferite se face în baza unor contracte reînnoite anual între Institutul pentru Asigurări de Sănătate şi furnizorii. Programele de sănătate cuprind totalitatea serviciilor oferite pentru fiecare tip de asistenţă medicală şi valoarea plăţilor necesare.

Politica naţională de dezvoltare a calităţii în sănătate a fost publicată de către Ministerul Sănătăţii în anul 2006. Scopul său este acela de a încuraja furnizorii de asistenţă medicală, manageri de organizaţii de asistenţă medicală, organizaţiile educaţionale, specialiştii din domeniul medical, alte părţi interesate, de a îmbunătăţi calitatea serviciilor medicale şi siguranţa pacienţilor.

� � HYPERLINK "http://hosted.kuntaliitto.fi/intra/julkaisut/pdf/p070219103210O.pdf" ��http://hosted.kuntaliitto.fi/intra/julkaisut/pdf/p070219103210O.pdf�


� � HYPERLINK "http://www.finlex.fi/en/laki/kaannokset/2001/en20011383.pdf" ��http://www.finlex.fi/en/laki/kaannokset/2001/en20011383.pdf�


   � HYPERLINK "http://www.nohsac.govt.nz/techreport8/index.php?section=sec4:s2:p102" ��http://www.nohsac.govt.nz/techreport8/index.php?section=sec4:s2:p102�:


�� HYPERLINK "http://www.nam.fi/instancedata/prime_product_julkaisu/laakelaitos/embeds/english_Legislation_Medicines_act_and_decree.pdf" ��http://www.nam.fi/instancedata/prime_product_julkaisu/laakelaitos/embeds/english_Legislation_Medicines_act_and_decree.pdf�


� � HYPERLINK "http://www.euro.who.int/en/home/projects/observatory/publications/health-system-profiles-hits/full-list-of-hits/finland-hit-2008" ��http://www.euro.who.int/en/home/projects/observatory/publications/health-system-profiles-hits/full-list-of-hits/finland-hit-2008�


� � HYPERLINK "http://www.stm.fi/en/frontpage;jsessionid=59aba2a2be9ec754b17dcce6d6fb" ��http://www.stm.fi/en/frontpage;jsessionid=59aba2a2be9ec754b17dcce6d6fb�


� � HYPERLINK "http://www.kela.fi/in/internet/english.nsf" ��http://www.kela.fi/in/internet/english.nsf�


� � HYPERLINK "http://www.nam.fi/" ��http://www.nam.fi/�


� � HYPERLINK "http://www.legifrance.gouv.fr/WAspad/UnTexteDeJorf?numjo=SASX0822640L" �Loi n° 2009-879 du 21 juillet 2009 portant réforme de l'hôpital et relative aux patients, à la santé et aux territoires �publiée au Journal Officiel du 22 juillet 2009


� Décret no 2009-59 du 16 janvier 2009 modifiant le décret no 2007-1002 du 31 mai 2007 relatif aux attributions du ministre de la santé et des sports 


� http://www.sante-jeunesse-sports.gouv.fr/presentation-attributions-et-organigrammes-du-ministre-de-la-sante-et-des-sports.html


� Loi du 13 août 2004 relative à l’Assurance maladie


� Ministère de la santé, de la jeunnesse et des sport – Rapport sur la création des Agences Regionales de Santé (ARS), janvier 2008


http:www.sante-sports./gouv.fr/IMG//pdf/ARS_*_Rapport_Ritter*2.pdf


� http://www.euro.who.int/document/e84609.pdf


� OMS, Rapport sur la santé dans le Monde, 2000


� � HYPERLINK "http://www.mondesante.com" ��http://www.mondesante.com�


� INSEE, données de 2005


� L’état de santé de la population en France en 2006, DREES, La Documentation Française, Paris, 2007


� Panorama de la santé – OCDE 2007 


� � HYPERLINK "http://www.gsk.fr//avenirdelasnté" ��http://www.gsk.fr//avenirdelasnté�


� DREES, 2009


� Haut Comité de Santé Publique, 2009


  � HYPERLINK "http://www.sante.gouv.fr/htm/minister/systsan.htm" ��http://www.sante.gouv.fr/htm/minister/systsan.htm�





� The Statutory Health Insurance - Competition Strengthening Act (SHI-CSA), 2.02.2007


� http://lesrapports.ladocumentationfrcaise.fr/BRP/024000448/000.pdf


� http://www.bmg.bund.de/cln_153/nn_1493786/EN/Gesundheit/gesundheit_mode.html?_nnn=trie≠doc


� Reinhard Busse, Annette Reisberg – Health Care Systems in Transitions – 2004


http://www.euro.who.int/Document/E85472.pdf


� OECD – Eco-santé, calculs DREES


� http://www.health.insurance.bg/presentations/Diana_Ognyanova.pdf


� http://www.hpm.org/en/Surveys/Bertelsmann_Stiftung_-_Germany/07/Health_financing_reform_idea__health_fund.html


� Lisac, M. and S. Schlette: "Health care reform in Germany: is Bismarck going Beveridge?". In Eurohealth, Vol. 12 No. 3, pp. 31-32. 





� http://www.opsi.gov.uk/acts/acts1990/ukpga_19900019_en_2#pt1-pb1-l1g1


� http://www.euro.who.int/__data/assets/pdf_file/0011/96419/E68283.pdf


� În perioada 1999-2003, serviciile de sănătate au fost finanţate din trei surse principale: fondurile de sănătate, bugetul de stat şi bugetele regiunilor.


� Zlotul polonez  (1 PLN = 1,05 lei)

